Трамп Си Цзиньпинга Кореядаги РҚМ тизимлари бўйича қарашини билдирди\n11:05 / 08.04.2017\nАҚШ президенти Дональд Трамп ХХР раиси Си Цзиньпинга Жанубий Кореяда ракета ҳужумларига қарши мудофаа тизимлари жойлаштирилиши бўйича Вашингтон қарашини билдирди. Ёнхап агентлигига кўра, Дональд Трамп бу ҳақда Корея республикаси муваққат президенти Хван Гё Ан билан телефон орқали суҳбатида маълум қилган.\n"Трампнинг айтишича, Шимолий Кореянинг жиддий ядро муаммолари хусусида ва уларга қарши қандай йўл тутишга доир батафсил музокаралар ўтказилган", - дейилади Корея муваққат президенти девони хабарида. "Трамп Хитойга Кореяда Американинг илғор ракеталарга қарши тизимларини жойлаштириш бўйича қарашини билдирган".\nБундан ташқари, АҚШ президенти олий даражадаги Америка-Хитой учрашувида Жанубий Кореянинг КХДР муаммосига нисбатан юритаётган сиёсатини қўллаб-қувватлашини билдирган.\nДональд Трамп КХДР Си Цзиньпин РҚМ


УТТ, СКРИНИНГ, ДОППЛЕР – ЭНДИ 4D ҲАМ БОРМИ? - Darakchi\nУТТ, СКРИНИНГ, ДОППЛЕР – ЭНДИ 4D ҲАМ БОРМИ?\nСАЛОМАТЛИК 23.09.2015, 15:46\n«Келиним тўрт ойлик ҳомиладор. Шифокори скрининг текширувидан ўтиши учун тиббий йўлланма берибди. Бир ой аввал УТТ га тушиб келганди. Скринингнинг яна нима кераги бор? Эшитишимча, туғруққа яқин допллер яна аллақандай 3D, 4D деган текширувларга ҳам юбориларкан. Шартми шу? Умуман, бу текширувлар нима беради?»\nСабоҳат Йўлчиева, Тошкент шаҳри\nҲақиқатан ҳам бугун бўлажак оналар учун ҳомиладорлик даврида бажариладиган текширувлар бир қанча бўлиб, ҳар бири маълум муддатларда ўтказилади. Мазкур текширувлар нима учун керак деган саволнинг пайдо бўлиши табиий. Шу билан бирга қайси бири қачон ўтказилиши ва бир – биридан нимаси билан фарқ қилиши ҳам қизиқтиради. Бугун ушбу саволлорга жавоб топиш мақсадида мутахассис – УТТ ташҳиси шифокори Лилия Сабировага мурожаат қилдик.\nНеча бор УТТ дан ўтиш мумкин?\nУльтратовуш тўлқинлари ёрдамида амалга ошириладиган мазкур тиббий текширув оқ-қора тасвирда ҳомиланинг кўриниши, жойлашиши ва жинсини кўрсатиб беради. Тавсир акс этган монитордаги ёзувлар ёрдамида ҳомилага тегишли маълумотлар таҳлил қилинади. Нормал кечаётган ҳомиладорлик даврида 5-6 мартагача ультратовуш текширувидан ўтиш мумкин. Бўлажак оналар ультратўлқинлар ҳомилага зарар етказади, деган гапдан чўчишади. Аммо бу гапларда ҳеч бир асос йўқ. Ўз вақтида ва тўғри тартибда ўтказилган текширув онага ҳам, болага ҳам ножўя таъсир ўтказмайди. Қолаверса, УТТ ёрдамида ҳомила ривожланиши, ички аъзоларининг жойлашуви, турли туғма нуқсонлар, қоғаноқ сувининг тиниқлик даражаси кабиларни ҳам аниқлаш мумкин.\nҲомиладорликнинг 12-ҳафтасида ўтказилиб, “2D” ўлчамдаги ультратовуш текшируви тасвири ёрдамида ҳомиладаги ички аъзоларнинг шаклланиши, оёқ-қўллар ва бош чаноғининг ҳолати ҳақида маълумот олинади. Илк текширувда ҳомиланинг аниқ муддати ва тахминий туғруқ даври ҳисоблаб чиқилади. Иккинчи текширув ҳомила 18-21 ҳафталигида бажарилиб, йўлдош жойлашуви, қоғаноқ суви миқдори ва ҳолати, шунингдек, туғилажак боланинг юрак уриши тезлиги аниқланади. Учинчи текширув туғруқолди ҳолати бўлгани боис, асосан ҳомила жойлашуви, йўлдош ўқининг киндик соҳасидаги ҳолати, бачадон бўйни деворидаги туғруқ олди ўзгаришларни аниқлаш мақсадида амалга оширилади. Шифокорлар учун мазкур текширув аёлнинг туғруққа тайёргарлик ҳолатини аниқлашга хизмат қилади.\nҲомилада юзага келиши мумкин бўлган ирсий касалликлар эҳтимолини аниқлаш, ривожланишдан ортда қолиш ва туғма нуқсонлар шаклланишини бартараф этиш мақсадида скрининг текширувидан ўтиш соғлом аёлларга ҳам тавсия этилади. Мазкур текширув орқали нафақат ҳомиладаги патологик ўзгаришлар, балки қоннинг биокимёвий таҳлили ҳам аниқланиб, яширин турдаги айрим касалликлар ҳақида аниқ маълумот олиш имконига эга бўлинади. Скрининг текшируви ҳомиладорликнинг кечишига қараб, уч даврдан бирида ўтказилади ва фақат бир марталик амалиёт саналади. Унга кўра:\nҲомиладорлик шикоятларсиз кечаётган бўлса-да, 24 ҳафталик муддатдан сўнг юзага келиши мумкин бўлган ҳолатларнинг олдини олиш мақсадида доплер текширувидан ўтиш барча аёлларга тавсия этилади. Бундан ташқари, агар ҳомиладорликда қандли диабет, буйрак фаолияти билан боғлиқ касалликлар, икки ёки бир неча ҳомила, гестоз, аввалги ҳомиладорликдаги салбий ўзгаришларнинг такрорланиши, кардиотокография натижаларининг қониқарли эмаслиги кузатилганида доплер текшируви бир неча марта ўтказилиши мумкин. Доплер кўриги “она-йўлдош-ҳомила” тизими асосида йўлга қўйилган бўлиб, ҳомиладаги қизил таначалар тасвирини аниқлаш имкони мавжуд.\n3 «D» ва 4 «D» текширув – фарқи нимада?\n“3D” – одатий “2D” ультратовуш текширувидан фарқли равишда уч кесимдаги тасвирни кўрсатади. Рангли тасвирда нафақат боланинг юз тузилиши ва аниқ қиёфасини кўриш мумкин, балки теридаги юмшоқ тўқима мушакларини баҳолаш имконияти ҳам мавжуд. Қолаверса, ҳомила қиёфасидаги айрим ноқисликлар, масалан, юқори лаб ва танглай кемтиклигини катталаштирилган тасвирда аниқлаш ва тиббий хулосани аниқ изоҳлаш имкониятини беради.\n“4D” – “3D” ўлчамдаги текширув туридан онлайн тасвирни ифодалаши билан фарқланади. Текширув жараёнида худди кичик видеокамера ҳомила ичида ҳаракатланиб, тасвирни монитор экранида акс эттираётгандек тасаввур ҳосил бўлади. Бу усул махсус мослама ёрдамида амалга оширилади. “4D” ўлчамли текширув ҳомиладаги туғма нуқсонлар, турли шишлар, тананинг муайян қисмида сув тўпланиши каби ҳолатларни аниқлаш учун қўлланилади. “4D” текшируви икки хил кўринишда: ҳомила ҳаракатларини суратлар орқали акс эттириш ва “4D LIVE” (боланинг айни дамдаги ҳаракатларини видеотасвир орқали кўриш) турлари билан фарқланади.\n“3D” ва “4D” ўлчамли ультратовуш текширувини ҳомиладорликнинг 6-7 ҳафталигидан 40 ҳафталик муддатигача ўтказиш мумкин.


23:38 / 01.07.2017 | muslim | 7865\nАссалому алайкум! Бу дунёда ҳақиқий мўмин бўлиш учун мадрасаларда ёки муллаларда талим олиш шартми? Ижтимоий тармоқларда ёки китоб расталарида динимизга оид китоблар eтарлича. Албатта илм ўрганиш фарз, лeкин ҳар бир инсонни ўзига яраша йўли бўлсин. Хуллас мадрасаларда ёки муллаларда талим олмаслик жоизми?\n177. Яхшилик юзингизни машриқ ёки мағриб томонга буришингизгина эмас. Лекин яхшилик – Аллоҳга, охират кунига, фаришталарга, китобга, набийларга иймон келтирган ва молини яхши кўра туриб, яқин қариндошларга, етимларга, мискинларга, йўқсил йўлчига, тиланчиларга ва қул озод қилишга берган ҳамда намозни тўкис адо этган, закотни берган киши ҳамда аҳд қилганда, аҳдига вафо қилувчилар, йўқчилик, қийинчилик ва шиддат вақтида сабр қиладиганларникидир. Ана ўшалар содиқ бўлганлардир. Ана ўшалар, ўшаларгина тақводорлардир("Бақара" 117-оят) - оятини далил қилиб келтирганлар. Демак ким содиқ бўлса, ўша муттақийдир ва ким муттақий бўлса, ўша содиқдир. Шунинг учун машойихлар “содиқлар билан бирга бўлинглар” деган амрни “муттақийлар билан бирга бўлинглар” деб тафсир қилганлар. Яъни тақво аҳлининг суҳбатида бўлинглар! Токи сизнинг қалбингизда ҳам улардаги тақво пайдо бўлсин” деганлар. Чунки ҳар нарсанинг ўз эгаси ва тарқатувчиси бўлади. озиқ овқат керак бўлса, озиқ овқат дўконига борилади, кийим кечак керак бўлса, кийим кечак дўконига борилади. Ҳудди шунингдек Аллоҳ таолони топмоқчи бўлган Уни топганлар ҳузурига боришлари керак бўлади. Аллома Олусий роҳматуллоҳи алайҳ юқоридаги оятнинг тафсирида: “Шу ерда уларнинг ҳузурида қанча вақт бирга бўлишимиз керак, бунинг бирор чегараси борми ? деган бир савол пайдо бўлади. Бунга жавоб шуки, улар ҳузурида гуноҳдан сақланишда, амалларга одатланишда ва кўзни номаҳрамлардан тийишда улар каби бўлгунча туриш керак” деганлар.


Коронавирусни енгган Черногория давлати яна қатъий карантин режимига қайтди - Darakchi\nКоронавирусни енгган Черногория давлати яна қатъий карантин режимига қайтди\nДУНЁ 28.06.2020, 15:31\nСал аввал коронавирусни енгган Черногория яна қатъий карантин режимига қайтиб, жиддий чекловларни жорий қилмоқда.\nУшбу чекловлари доирасида спорт машғулотлари ва мусобақалар, шунингдек, очиқ ҳавода жамоат йиғинларини ўтказиш яна тақиқланди. Дафн маросимида қабристонда фақат марҳумнинг оила аъзолари бўлишига рухсат берилади. Бундан ташқари, мамлакат шимолидаги икки муниципалитетда соат 18:00 дан 05:00 гача комендантлик соати жорий этилган.\nЧерногория иқтисодиёти ўз даромадининг катта қисмини Адриатик денгизи соҳилидаги туризмдан олади. Шу сабабли мамлакат 25 май куни ўзини коронавирусдан тамоман холи деб эълон қилганди.\nМамлакатда коронавирусга чалинганлар сони 10 кун аввал ошишни бошлаган. Шундан буён ҳукумат касалликка чалиниш бўйича 100 та янги ҳолатни эълон қилди. Аввалроқ касалланганлар сони 424 кишини ташкил қилган.\nЭслатиб ўтамиз, Черногорияда коронавирусга чалиниш бўйича илк ҳолат 17 март куни аниқланганди. Май ойи охирларида Черногория коронавирусни енгган Европадаги биринчи давлатга айланган, мамлакатда коронавирусга чалинган барча беморлар тўлиқ соғайганди.


09:25 / 25.11.2017\nМарказий банк, Молия вазирлиги, Давлат солиқ қўмитасининг қарори (2017 йил 22 ноябрь) билан Ўзбекистон Республикаси ҳудудида нақд хорижий валютани қабул қилиш тартиби тўғрисида низомга ўзгартиришлар киритилди. Бу ҳақда Norma.uz хабар бермоқда.\nҲужжат Президентнинг 2.09.2017 йилдаги ПФ-5177-сон “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги фармони ижроси юзасидан қабул қилинди.\n• авиакомпаниялар ва уларнинг агентлари томонидан сотиладиган авиачипталар;\n• божхона йиғимлари;\n• хорижий ҳамкорларнинг Ўзбекистон фуқаролари томонидан маҳаллий туристик операторлар орқали кўрсатиладиган туристик хизматлар;\n• кичик бизнес корхоналари томонидан ўзи ишлаб чиқарган экспорт қилинадиган товарлар (ишлар, хизматлар);\n• экспедитор, ташувчи ва киракаш (фрахтчи) томонидан жисмоний шахсларга олиб чиқиладиган ёки олиб кириладиган юк транзити, ташилиши билан боғлиқ хизматлар кўрсатиш пайтида ташиш ва чартер (фрахт);\n• хорижий валютадаги банк операциялари бўйича воситачилик ҳақини тўлашда;\n• меҳмонхоналарда ва бошқа жойлаштириш жойларида хорижий фуқароларга ҳамда республикада доимий турар жойига эга бўлмаган, фуқаролиги бўлмаган шахсларга, жойлаштириш бўйича кўрсатиладиган хизматлар учун тўловга қабул қилишга йўл қўйилмайди.\n• кредитлар бўйича муддатли ва кечиктирилган қарзларни ҳамда улар бўйича хорижий валютадаги фоизларни сўндириш;\n• юридик шахсларнинг устав фондига бадал тўлашда;\n• банкларда омонатларга пул маблағларини киритишда;\n• хайрия мақсадларида амалга ошириладиган пул маблағларини киритишда;\n• суғурталаш ва қайта суғурталаш шартномалари бўйича қарзларни сўндиришда;\n• хорижий давлатлар дипломатик ваколатхоналарининг консуллик хизматлари учун;\n• бож тўламасдан савдо қиладиган дўконлардаги ҳисоб-китоб операциялари;\n• халқаро ташишлар пайтида транспорт воситаларининг бориш йўлида йўловчиларга товарлар ва хизматлар сотилганда.


Португалиялик ёш мухлис финалдан кейин йиғлаётган франциялик йигитни овунтирди\n17:52 / 11.07.2016\nBBC телеканали Евро-2016 финалидан кейин таъсирли видеони намойиш этди. Роликда португалиялик ёш мухлис терма жамоаси мағлубиятга учраганидан кейин ўзини йиғидан тия олмаётган франциялик мухлисни овунтирди.\nЙиғлаётган йигитга яқинлашиб келган боланинг қўлида Португалия терма жамоаси шарфи кўринади. У йигитнинг қўлини сиқади. Шундан сўнг, франциялик мухлиснинг юзида табассум пайдо бўлиб, у ҳам болани бағрига босади.


АҲОЛИНИНГ ТИББИЙ МАДАНИЯТИНИ ОШИРИШДА - Ўзбекистон овози газетаси\nАҲОЛИНИНГ ТИББИЙ МАДАНИЯТИНИ ОШИРИШДА\nпартия аъзоларимиз фаол иштирок этмоқда\nПартия дастурий мақсадларини амалга ошириш, аҳолининг сиёсий-ҳуқуқий маданиятини юксалтириш, ислоҳотлар жараёнидаги иштирокини кенгайтиришда бошланғич партия ташкилотлари муносиб ўрин тутади. Хусусан, турли корхона ва ташкилотларда тузилган БПТлари у ерда меҳнат қилаётган партия аъзоларини мамлакатимизда кечаётган ижтимоий-сиёсий янгиланишлар билан таништириш, уларни ўйлантираётган масалаларни ўрганиш, муаммолар ечими бўйича таклифлар бериб боришда фаол иштирок этмоқда.\nҚорақалпоғистон Республикаси Элликқалъа туман тиббиёт бирлашмасида тузилган бошланғич ташкилот ҳам ўз фаолиятини ана шу мезонлар асосида ташкил этган. Таъкидлаш керакки, бошланғич ташкилот Соғлом бола йилида партия аъзолари, электорат вакилларининг тиббий маданиятини ошириш, оналар ва болалар саломатлигини мустаҳкамлаш, оилада соғлом турмуш тарзини тарғиб этишга қаратилган чора-тадбирлар режаси асосида иш олиб бормоқда.\n— Бошланғич ташкилотимиз атрофига партиямизнинг 45 нафар аъзоси бирлашган, — дейди Элликқалъа туман тиббиёт бирлашмаси қошидаги БПТ етакчиси Фарҳод Қулимбетов. — Биз ишимизни партиямизнинг Ҳаракат дастури ҳамда «Соғлом бола йили» Давлат дастури асосида ташкил этаяпмиз. Тиббиёт бирлашмамизда ҳар пайшанба бошланғич партия ташкилоти куни, деб эълон қилинган. Ўша куни ҳафта давомида амалга оширилган ишлар, ўтказилган тадбирлар, мамлакат миқёсидаги воқеаларни таҳлил этиб борамиз.\nАйни пайтда тиббиёт бирлашмаси таркибида туман марказий шифохонаси, кўп тармоқли поликлиника ҳамда 19 та қишлоқ врачлик пункти аҳолига сифатли тиббий хизмат кўрсатиб келмоқда. Ойда икки марта ана шу ташкилотларда партия фаоллари, депутатлар ҳамда ҳамкор ташкилотлар иштирокида давра суҳбатлари, семинар-тренинг ва учрашувлар ташкил этиб боряпмиз.\nБошланғич партия ташкилоти ишини кучайтиришда минтақавий ташкилотлар ва партия гуруҳларининг катта ўрни бор.\n— Биз ҳар бир тадбирга бошланғич партия ташкилоти аъзоларини жалб этамиз, — дейди халқ депутатлари туман Кенгашидаги ЎзХДП гуруҳи аъзоси Тимур Камалов. — Масалан, яқинда оналар ва болалар саломатлигини муҳофаза қилиш мақсадида тиббиёт бирлашмаси ходимлари ва БПТ аъзоларидан иборат ишчи гуруҳлари тузилиб, режа асосида қишлоқ врачлик пунктларига амалий ёрдам кўрсатилмоқда. Ҳар бир ҳудуд ёки ташкилотдаги муаммони бошланғич ташкилот яхши билади. Шу боис улар кучидан кўпроқ фойдаланишимиз лозим.\nДарҳақиқат, бошланғич ташкилот — партиянинг асоси. У қанчалик кучли бўлса, ижтимоий-сиёсий жараёнларда фаол иштирок этса, одамлар ҳаётига чуқур кириб борса, партиянинг жамиятдаги таъсири шунчалик ошади.


Қозоғистондан Ўзбекистонга нефть қувури қайси маблағ ва қандай шарт эвазига ўтказилади? | Qalampir.uz\nҚозоғистондан Ўзбекистонга нефть қувури қайси маблағ ва қандай шарт эвазига ўтказилади?\nОлам\t13 Март 2019 16:05 4520\nЖиззах нефтни қайта ишлаш заводи қурилиши якунлангач Қозоғистондан Ўзбекистонга нефть қувури ўтказилади. Қозоғистон Энергетика вице-вазири Болат Акчулаков Сенатнинг Иқтисодий сиёсат, инновацион ривожланиш ва тадбиркорлик қўмитаси йиғилишида нефть қувури қайси маблағ эвазига ва қандай шартлар асосида қурилишини маълум қилди. Бу ҳақда "Казинформ" хабар берди.\n“Агар Жиззах нефтни қайта ишлаш заводи қурилса, биз Ўзбекистонга 5 млн тонна нефть етказиб бериш имкониятига эга қувур ўтказамиз. Лойиҳанинг ишчи номи “Чимкент-Жиззах” бўлади”, деган Болат Акчулаков депутатнинг саволига жавоб бериб.\nВице-вазир мазкур масала юзасидан ҳозиргача ҳеч қандай лойиҳавий ишлар ўтказилмаганини қўшимча қилган.\n“Биз фақатгина техник музокара ўтказдик ва Ўзбекистонда Жиззахдаги заводнинг қурилиши юзасидан якуний қарорни кутяпмиз. Ушбу нефть қувури жалб қилинган қарз маблағлари ҳисобига қурилади. Уларнинг қайтарилиши учун ўзбек томонга қўйиладиган шартлардан бири “юкла ва тўла” тамойили бўлади. Яъни, улар ҳатто биздан нефть сотиб олмаса ҳам қарзни қайтариш учун белгиланган тарифни тўлаши керак бўлади. Бу классик йўл, улар бунга рози. Шунчаки улар ҳанузгача нефтни қайта ишлаш заводини қуриш бўйича қарор қабул қилмади”, деб изоҳлаган Болат Акчулаков.\nАввалроқ, Ўзбекистон йилига 5 млн тонна, жумладан, Россиядан 3 млн тонна, Қозоғистондан 2 млн тонна нефть сотиб олишдан манфаатдор эканини ҳақида хабар берган эдик.\nЎзбекистон-Қозоғистон нефть завод\n06 Июль 17:43 45957\n06 Июль 19:27 38204\n06 Июль 20:12 34660\n06 Июль 13:40 34295\n07 Июль 23:49 32328


Расман: Бокс бўйича Хитойда ўтадиган Токио-2020 лицензион турнири бекор қилинди » Muzlik.uz - O‘zbekiston yangiliklari\n3−14 февраль кунлари Хитойнинг Ухань шаҳрида Осиё-Океания қитъалари учун бокс бўйича Токио Олимпиадасига йўлланма берувчи мусобақа ўтиши белгиланган эди. Ушбу ҳудудда ҳаёт учун хавфли корона-вируснинг тарқалиши сабаб лицензион турнир бекор қилинди. Бу ҳақда МОҚ матбуот хизмати хабар берди . Халқаро Олимпия қўмитаси шафелигида ўтадиган лицензион мусобақа қачон ва қаерга кўчирилиши борасида янгилик яқин кунлар ичида эълон қилинади. Эслатиб ўтамиз, айни пайтда Ўзбекистон терма жамоаси Уишань шаҳрида ўқув-машғулот йиғинини ўтказмоқда, дейилади хабарда.\nUzbek Tigers WSB янги мавсумида иштирок этади — МОҚ


Ҳеч ўйлаб кўрдингизми? - Hidoyat.uz\nАсосий саҳифа Мақолалар Ҳеч ўйлаб кўрдингизми?\nИлгари Тошкентдан Самарқандгача от-уловда дейлик, бир ҳафта йўл юришган. Ҳозир машинада уч соатда етиб борамиз. Лекин ўтмишдагилар билан солиштирсак, бизнинг ихтиёримизда бир ҳафта “бўш вақт” қолмайди. Аксинча, барибир кўп нарсага вақтимиз етмайди…\nТехника тараққиёти туфайли имкониятларимиз кўп мартага ортди, аммо ялқовлигимиз ҳам шунча мартага кучайди. Масалан, олимларнинг ҳисоб-китобларига кўра, Алишер Навоий замонида бир одамнинг мияси олтмиш йилда қабул қилиши мумкин бўлган ахборот ҳажмини бугунги аср одами тахминан бир ҳафтада қабул қилиши мумкин экан. Аммо бу ҳисоб билан ҳар ҳафтада шунча ҳажмдаги ахборотларни қабул қилаётган болаларнинг аксарияти 12 ёшидаёқ академик бўлиб кетишлари керак эди. Бироқ нега шунча имкониятларга қарамай, Навоийлар йўқ?\nКўплаб муаммоларнинг ечими топилди, ҳаёт кечириш учун қулайликлар ортиб боряпти. Шу билан бирга, янги-янги муаммолар, мушкулотлар пайдо бўлмоқда… Масалан, қуйидаги ҳолатларга ҳеч эътибор бердингизми:\nМол-давлатимиз ортди, аммо ҳузур-ҳаловатимиз йўқолди.\nҚулайликлар ортди, аммо вақтимиз камайди.\nДорилар кўпайди, касалликлар озаймади.\nКеч ётиб, саҳарда чарчоқ билан уйғонамиз.\nКам китоб ўқиймиз, кўп телевизор кўрамиз.\nКўп гапирамиз-у, кам эътибор берамиз.\nПул топишни ўргандик, сарфни эплолмадик.\nОйга учиб қайтишни биламиз, лекин қўшнимиз ҳолидан хабар олиш учун икки қадам босмаймиз.\nФазода нима бўлаётганини биламиз, лек ички кечинмаларимиздан бехабармиз.\nҲавони тозалаймиз, лекин руҳларимиз кир.\nРежалар тузамиз, натижалар кўринмайди.\nШошилишни ўргандик, сабрни эса ёддан чиқардик.\nТанишларимиз кўп, дўстларимиз кам.\nЮтуқларимиз кўп, қувончларимиз кам.\nБугун бундай саволлар, миллати ва динидан қатъи назар, жуда кўпчилик инсонларни ўйлантирмоқда. Мана, америкалик ҳажвий ёзувчи Жорж Гарлиннинг ҳажвий бўлмаган фикрлари:\nДавримиз ғалати зиддиятларга бой:\nБиноларимиз баланд, қадримиз паст, йўлларимиз кенг, сабримиз тор.\nКўп сарфлаймиз, оз нарсага эга бўламиз. Кўп нарса сотиб оламиз, аммо қувончимиз оз.\nУйлар катта, оилалар кичик, қулайликлар – кўп, вақт – кам.\nМаълумотимиз яхши, ақлимиз қосир. Мутахассисларимиз кўп, муаммолар ундан ҳам кўп…\nОдам умрига йил қўшишни ўргандик, лекин йилларга ҳаёт бағишлашни билмаймиз.\nАтомни бўйсундирдик, лекин ўз худбинлигимизни ва нафсимизни бўйсундира олмадик.\n– Кўп ейиш ва ёмон ҳазм қилиш, катта одамлар ва тор феъллар, оилавий даромад ва ажралишларнинг ўсиши, чиройли уйлар ва вайрона қалблар даври;\n– Бир марталик таглик (памперс)лар, бир марталик ахлоқ, бир кечалик “висол”…\n– Ортиқча вазнлар, одамни эҳтиросга солувчи, тинчлантирувчи, ўлдирувчи… “таблетка”лар даври.\n– Яқинларингизга меҳр кўрсатинг! Чунки ҳеч ким сиз билан абадий бирга бўлмайди. Бир-биримизга ғаниматмиз, ахир!\n– Гўдакларни яхши кўринг! Сиздан ўтган илиқлик у билан бирга улғайсин!\n– Яқинларингизни иссиқ бағрингизга маҳкам босинг. Бу, Сиз беришингиз мумкин бўлган энг қиммат туҳфа ва у мутлақо текиндир.\n– Тафаккур ва самимий мулоқот учун вақт топинг. Чунки, умр фақатгина нафас олиш ва нафас чиқариш билан ўлчанмайди. Инсон умри завқ-шавқли дамлар билангина қадр-қиммат ва мазмун касб этади.\n– Бебаҳо ҳаётдан, Аллоҳ таоло тақдир қилган қадари ва берган ризқидан рози бўлиб яшанг!\nЗеро, Аллоҳ таоло Ўз каломида шундай марҳамат қилади: «Қасамки, агар (берган неъматларимга) шукр қилсангиз, албатта, (уларни янада) зиёда қилурман. Борди-ю, ношукрчилик қилсангиз, албатта, азобим (ҳам) жуда қаттиқдир» (Иброҳим, 7)


Ўзбекистонликлар тез орада Польшада ишлашлари мумкин бўлади » Ўзбекистон янгиликлари – Zamin.uz\n10 март 2017, 11:23\nЎзбекистон Меҳнат вазирлиги делегацияси ҳамкорлик масалаларини муҳокама қилиш учун Польшада TRADMA, HR AGENCIA, EL-IN, JP CONSTRUCT компаниялари раҳбарлари билан учрашди. Бу ҳақда Sputnik хабар бермоқда.\nШунингдек, делегациянинг Лодзь ва Люблин вилоятлари губернаторлари билан ҳам учрашувлари бўлиб ўтди. Бу вилоятлар Польшанинг текстиль ва қишлоқ хўжалик соҳасидаги етакчи ҳудудлари ҳисобланади. Ўзбекистон Меҳнат вазирлиги ташқи меҳнат миграцияси масалалари агентлиги раҳбари ўринбосари Хўжабаҳлил Асомов Польша вакилларини агентликнинг тузилиш тарихи, унинг мақсад ва вазифалари, Ўзбекистонда кадрлар тайёрлаш ва таълим тизими билан таништирди.\nЛодзь ва Люблин вилоятлари губернаторлари Алексей Багинский ва Пшемислав Чарнек йиғилганлар эътиборини қишлоқ хўжалиги, чорвачилик, текстиль ва озиқ-овқат саноатида малакали кадрлар етишмаслигига қаратишди ҳамда ўзаро ҳамкорликка тайёр эканликларини билдиришди.\nУлар ўзбекистонлик ишчилар тез фурсатларда келиб меҳнат қилишларини таъминлаш учун меҳнат фаолиятига рухсатнома бериш жараёнини тезлаштириш ва соддалаштиришга тайёр эканликларини маълум қилишди.\nШунингдек, Люблин тадбиркорлари Бизнес клуби вакиллари ва TRADMA кадрлар агентлиги раҳбари билан бўлиб ўтган учрашувларда томонлар самарали ҳамкорлик қилишга келишиб олдилар.\nПольша вакиллари келгусида Ўзбекистондан нафақат малакали ишчиларни ишга қабул қилиши, балки Польша компаниялари ҳам республика иқтисодиётига сармоя киритишига умид билдирдилар.\nЯнгиликлар » Жамият » Ўзбекистонликлар тез орада Польшада ишлашлари мумкин бўлади


16:40 / 12.03.2021\n12 март куни Ўзбекистон ва Қирғизистон давлат раҳбарлари саноат маҳсулотлари кўргазмаси билан танишди. Кўргазмага ташриф буюрган Қирғиз республикаси ташқи ишлар вазири Руслан Казакбаев мухбирларга интервью берди.\nҚирғизистон ташқи ишлар вазири икки томонлама музокараларни юқори баҳолади ва кўриб чиқилган масалалар бўйича маълумот берди.\n«Мамлакатларимиз раҳбарлари томонидан икки давлат, икки халқни ўйлантириб турган барча масалалар атрофлича муҳокама қилинди. Жумладан, савдо-иқтисодий алоқаларни мустаҳкамлаш, товар айирбошлашни ошириш, чегаралар делимитацияси ва демаркациясини жадаллаштириш, Ўш, Жалолобод, Боткен областлари ҳамда Фарғона, Андижон ва Наманган вилоятлари ўртасида чегара назорат-ўтказув пунктларини кенгайтириш бўйича ҳам аниқ вазифалар берилди.\nҚирғизистон ҳудудида ҳамкорликда гидротехник лойиҳалар қурилиши, жумладан, «Қамбарота-1» каскади лойиҳаси бўйича ҳам музокаралар ўтказилди. Маълумки, биз Ўзбекистон электр энергиясига эҳтиёжимиз бор, ўз навбатида, Ўзбекистон биздан вегетация даврида сув олади. Мана шу жараёнларни мувофиқлаштириш бўйича ҳам тўхталиб ўтилди.\nКўп саволларга сабаб бўладиган анклавлар масаласида ҳам алоҳида музокаралар ўтказилди. Шоҳимардон масаласида ҳозир саволлар йўқ, чегаралардаги барча назорат-ўтказув пунктлари ишлаб турибди. Сўх анклавига келсак, Ўзбекистон томони мавжуд назорат-ўтказув пунктларини кенгайтириш, янгиларини очиш таклифини билдирди. Президентлар томонидан бу масалани атрофлича ўрганиш ва ҳал қилиш вазифаси топширилди. Яқин вақт ичида чегаралар делимитацияси ва демаркацияси бўйича ҳукуматлараро комиссия иш бошлайди ва ўшанда барча масалалар ечимини топади, деб ўйлайман», дея Руслан Казакбаевнинг сўзларини келтирмоқда Kun.uz мухбири.


..:: ISLOM.UZ ::.. - Изн сўраш ҳақида\n«Эй иймон келтирганлар! Ўз уйларингиздан бошқа уйларга то изн сўрамагунингизча ва уларнинг аҳлига салом бермагунингизча кирманг. Ана шундай қилмоғингиз сиз учун яхшидир, шоядки, эсласангиз.\nБас, агар у(уй)ларда бирортани топмасангиз, то сизга изн берилмагунча уларга кирманг. Агар сизга, қайтинг, дейилса, бас, қайтинг, ўша сиз учун покдир. Аллоҳ нима амал қилаётганингизни ўта билгувчидир», деган (Нур, 27 — 28).\nЖоҳилият даври арабларида кишиларнинг ҳақ-ҳуқуқларини, уларнинг шахсий, оилавий сир-асрорларини эҳтиром қилиш маданияти йўқ эди. Бировнинг уйига эрталабки салом, кечки салом, деб тўғри кириб боришаверарди. Уйда аёллар борлиги, уй эгаларининг турли ҳолда бўлишлари мумкинлиги ҳеч мулоҳаза қилинмасди. Бу эса, ўтакетган беодоблик ва турли ёмонликларга, гап-сўзларга сабаб бўладиган ҳолат эди. Шунинг учун ҳам Исломда ушбу ояти карима билан ҳар бир шахснинг ҳурмати, уйнинг дахлсизлиги ҳаққи собит этилди. Исломда биров яшаб турган жойга бошқа шахснинг, ким бўлишидан қатъи назар, ўша жой соҳибининг изнисиз киришга ҳаққи йўқ.\n«Эй иймон келтирганлар! Ўз уйларингиздан бошқа уйларга то изн сўрамагунингизча ва уларнинг аҳлига салом бермагунингизча кирманг».\nУшбу ояти каримага биноан, бировнинг уйига кирмоқчи бўлган одам уй эгасининг изни билангина ва у ердагиларга салом бериб кирмоғи лозим.\nШундай қилсалар, мўминларнинг ўзлари учун яхшидир.\n«Ана шундай қилмоғингиз сиз учун яхшидир, шоядки, эсласангиз».\nУшбу оятга амал қилинса, бировнинг хонадонига изн сўраб, салом бериб кирилса,ина, турли ноқулай ҳолатларнинг олди олинади. Изн сўрамай кирган одам уй эгаларининг ноқулай ҳолда турганларини кўриб қолса, гуноҳ бўлади. Икки томон ҳам ҳижолатга тушади. Балки хусумат, уруш-жанжал чиқиши ҳам мумкин. Баъзи ҳолларда уйда аёл киши ёлғиз бўлиши, устига бегона эркак кириб, орада иғво, бўҳтон, фитна чиқиши мумкин. Ёки, аксинча, ёлғиз эркак олдига бегона аёл киши кириб қолиши ҳам мумкин. Бундай ҳолатлардан доимо узоқ бўлиш керак.\nИсломда нафақат бировнинг уйига рухсатсиз кириш, балки назар солиш ҳам, ҳатто мактубини изнсиз ўқиш ҳам таъқиқланади.\n«Ким бир қавмнинг ҳовлисига уларнинг изнисиз қараса, бас, улар унинг кўзини ўйиб олсалар, хун тўламайдилар», деганлар.\nИмом Абу Довуд ҳазрати Абдуллоҳ ибн Аббос розияллоҳу анҳудан ривоят қилган бошқа ҳадисда Расули акрам соллаллоҳу алайҳи васаллам:\n«Ким биродарининг мактубига унинг изнисиз назар солса, худди дўзах оташига назар солгандек бўлади», деганлар.\nУшбу икки ҳадиси шарифдан Исломда шахснинг дахлсизлиги ниҳоятда юқори даражада ҳимоя қилиниши кўриниб турибди. Бировнинг уйига рухсатсиз кириб бориш у ёкда турсин, рухсатсиз қараш, кўз ташлаш ҳам мумкин эмас. Чунки кўз ташлаган одам ичкарида уй эгаси, унинг аҳли аёлини ҳар хил ҳолатда кўриши, бошқалардан сир тутган нарсаларидан воқиф бўлиб қолиши мумкин. Яна бошқа кўпгина ноқулай ҳолатлар вужудга келиши эҳтимоли бор.\nРасулуллоҳ соллаллоҳу алайҳи васалламнинг бировнинг ҳовлисига рухсатсиз назар солган одамнинг кўзини ўйиб олса, уй эгаси хун бермаслиги ҳақидаги сўзлари эса, бировнинг ҳовлисига изнсиз қараган одам катта жиноят қилганидан дарак беради. Одатда, бировнинг кўзига зарар етказган одамдан қасос олинади. Яъни, унинг ҳам кўзига зарар етказилади ёки хун ундирилади. Фақат тажовузкор тажовуз қилган пайтда ўзини ҳимоя этиб кўзини ўйиб олган бўлса, унда хун тўламаслиги мумкин. Бу масалада бировнинг ҳовлисига изнсиз қараган хиёнаткор кўзни тажовузкор ҳисоб қилингандир.\nШунингдек, бировнинг мактубини ўғирлаб олиш ёки зўрлик қилиб ўқишга интилиш у ёқда турсин, изнсиз назар солиш ҳам мумкин эмас. Ким бировнинг мактубига изнсиз назар солса, дўзах оташига назар солган билан баробар эканлиги оддий гап эмас.\nУламоларимиз назар солишга оид ҳукмни эшитишга, қулоқ солишга ҳам қиёс қилганлар. Яъни, бировнинг ҳовлисига, мактубига изнсиз назар солиш қанчалик ҳаром бўлса, ўша ҳовли ва уйдаги овозларга, гап-сўзларга яширинча қулоқ солиш ҳам шунчалик ҳаромдир.\nБировнинг ҳузурига киришга изн сўрашнинг ҳам ўзига яраша одоблари бор. Мусулмон кишилар ушбу исломий одобларга амал қилмоқлари лозим. Аввало, изн сўраётган одам ҳовлига, уй ичига назар солмасдан, бошқа томонга қараб туриб изн сўраши керак.\nИмом Абу Довуд Ҳузайл ибн Шурайҳбийлдан ривоят қилган ҳадисда қуйидагилар зикр қилинади:\n«Бир одам Расулуллоҳ соллаллоҳу алайҳи васалламнинг эшикларига қараб туриб изн сўрай бошлади. Расулуллоҳ соллаллоҳу алайҳи васаллам унга, сен ундоқ ёки бундоқ тур, изн сўраш назардан сақланиш учун жорий қилингандир, дедилар».\nЯъни, бировнинг уйига назар тушмаслиги учун изн сўраш жорий қилинган, ичкарига қараб туриб изн сўрашнинг нима кераги бор.\nШунинг учун ҳам изн сўрамоқчи бўлган кишилар эшикка юзма-юз ҳолатда эмас, балки ўнг ёки чап тарафлари билан турмоқлари лозим.\nИмом Абу Довуд Абдуллоҳ ибн Буср розияллоҳу анҳудан қилган ривоятда қуйидагилар зикр этилади:\n«Расулуллоҳ соллаллоҳу алайҳи васаллам бир қавмнинг эшиги олдига келсалар, эшикка юз тикиб турмас эдилар. Балки ўнг ёки чап томонлари билан турар ва: «Ассалому алайкум, ассалому алайкум», дер эдилар».\nИмом Абу Довуд Амр ибн Маъд ас-Сақафийдан ривоят қилган ҳадисда қуйидагилар айтилган:\n«Бир одам Расулуллоҳ соллаллоҳу алайҳи васалламнинг ҳузурларига кириш учун изн сўрамоқчи бўлиб: «Кираверайми, кираверайми?!» деди.\nПайғамбар соллаллоҳу алайҳи васаллам Равза исмли хизматчи аёлга:\n«Анавининг олдига чиқиб, ўргатгин, у изн сўрашни билмас экан, унга айт: «Ассалому алайкум, кираверайми, десин», дедилар».\nОдоб бўйича, изн сўрайдиган одам исмини аниқ айтиб, очиқ изн сўраши ва салом бериб кириши лозим.\nКалда ибн Ҳанбал исмли киши келиб, салом бермасдан Расулуллоҳ соллаллоҳу алайҳи васалламнинг ҳузурларига кирганда, у зот соллаллоҳу алайҳи васаллам унга: «Орқангга қайт! Ассалому алайкум, дегин», дедилар.\nИзн сўровчи уч марта сўраши, ундан оширмаслиги лозим.\nИмом Бухорий ривоят қилган ҳадисда Пайғамбаримиз соллаллоҳу алайҳи васаллам: «Сиздан бирор киши изн сўраса, уч марта сўрасин, изн берилмаса, ортига қайтсин», деганлар.\nЧунки уй эгалари бировни қабул қила олмайдиган ҳолатда бўлишлари ёки айнан изн сўраётган кишини қабул қилишга имконлари бўлмаслиги мумкин.\nИзн деганда уй эгасининг ёки у томондан вакил қилинган кишининг изни кўзда тутилади. Уйга эга бўлмаган ёки уй эгаси томонидан вакил қилинмаган одамнинг изни ҳисобга ўтмайди.\nИмом Аҳмад ибн Ҳанбал ривоят қилган ҳадисда Қайс ибн Саъд ибн Убайда қуйидагиларни зикр қиладилар:\n«Расулуллоҳ соллаллоҳу алайҳи васаллам бизнинг уйимизга зиёрат қилиб келдилар ва: «Ассалому алайкум ва роҳматуллоҳи», дедилар. Шунда Саъд секингина жавоб қайтарди. Қайс унга: «Нима, Расулуллоҳ соллаллоҳу алайҳи васалламга изн бермайсизми?!» деди.\nСаъд: «Жим тур! Бизга кўпроқ салом берсинлар!» деди. Расулуллоҳ соллаллоҳу алайҳи васаллам яна:\n«Ассалому алайкум ва роҳматуллоҳи», дедилар. Саъд яна секингина жавоб қайтарди. Сўнгра Расулуллоҳ соллаллоҳу алайҳи васаллам яна:\n«Ассалому алайкум ва роҳматуллоҳи», дедилар. Сўнгра у зот соллаллоҳу алайҳи васаллам қайтиб кета бошладилар. Шунда Саъд ортларидан бориб:\n«Эй Аллоҳнинг Расули, мен саломингизни эшитиб, секингина жавоб берган эдим. Сизнинг саломингиз бизга кўп бўлишини орзу қилувдим», деди. Расулуллоҳ соллаллоҳу алайҳи васаллам у билан бирга қайтиб келдилар».\nАгар изн сўровчи уйда бировни топа олмаса, қайтиб кетади. Шунингдек, ичкарига киришга рухсат берилмаса ҳам қайтиб кетади.\n«Бас, агар у(уй)ларда бирортани топмасангиз, то сизга изн берилмагунча уларга кирманг. Агар сизга, қайтинг, дейилса, бас, қайтинг, ўша сиз учун покдир. Аллоҳ нима амал қилаётганингизни ўта билгувчидир».\n«Бас, агар у(уй)ларда бирортани топмасангиз, то сизга изн берилмагунча, уларга кирманг», деган биринчи жумладан икки хил маъно чиқади.\nБиринчиси, сиз чақирганингизда биров жавоб бермаса, уларга кирманг, яъни, уйда одам борлиги билиниб турса ҳам, жавоб бермаяптими, то изн бермагунча, уйга кирманг, дегани.\nИккинчи маъно, уйнинг эгаси ёки у вакил қилган одам йўқ бўлса, ўшалар биров орқали бўлса ҳам, изн бермагунча, кирманг, дегани.\nМисол учун, уй эгаси ташқарида бирор иш билан машғул, унга хабар борганда, меҳмон кириб ўтириб турсин, ҳозир бораман, деса, изн берган бўлади.\nАгар уйда умуман одам бўлмаса, шубҳасиз, кириш мумкин эмас.\n«Агар сизга, қайтинг, дейилса, бас, қайтинг, ўша сиз учун покдир».\nЯъни, сиз киришга изн сўраган пайтингизда ичкаридан, қайтинг, деган жавоб бўлса, қайтинг, ўша қайтишингиз сиз учун пок ишдир.\nШу билан бирга, қайтувчи кўнглига олмаслиги, хафа бўлмаслиги, уй эгалари мени ҳурматсиз қилди, деган хаёлга бормаслиги керак. Чунки ҳар бир одам хоҳлаганини уйига киритиш ёки киритмаслик ҳаққига эга. Бирор иш билан машғул бўлиши мумкин. Яна уй эгасининг ўзигагина маълум бошқа сабаблар бўлиши мумкин. Ушбу ояти каримага биноан, изн бермагандан кейин эшик олдида турмасдан, қайтиб кетиш зарур.\n«Аллоҳ нима амал қилаётганингизни ўта билгувчидир».\nЖумладан, изн сўраш, бировнинг ҳовли-жойига изнсиз назар солиш ва шунга ўхшаш ишларда ҳам қандай йўл тутаётганингизни Аллоҳнинг Ўзи яхши билади ва кези келганда ҳисоб-китоб қилади. Гарчи ояти каримада уй эгасига изн сўраб келган одамга «қайтинг» дейиш ҳуқуқи берилган бўлса ҳам, мусулмонлар меҳмондўстликлари, му-софирпарварликлари, бир-бирларини ва ўзгаларни жуда ҳурмат қилишлари туфайли бу рухсатдан фойдаланмаганлар. Яъни, уйларига келиб, киришга изн сўраганларга, қайтинг, деб айтмаганлар. Саҳобаи киромлардан баъзилари, ушбу оятга амал қилиш учун жуда кўп уриндиқ бировнинг уйига чақириб борганимизда, қайтинг, деган жавоб бўлсаю ортимизга дарҳол қайтиб, ояти каримага амал қилиш шарафига муяссар бўлсак, дердиқ аммо иложи топилмади. Қаерга борсак, киринг, деган жавоб олдиқ деганлар.\n«Ансорларнинг мажлисларидан бир мажлисда ўтирган эдим. Ҳузуримизга Абу Мусо ташвишли ҳолда келди.\n«Умар олдига боришимни сўраб одам юборган эди. Эшигининг олдига бориб уч марта салом бердим. Менга биров жавоб бермади. Ортимга қайтдим. (Кейин яна одам юборди. Олдига бордим.) Бас, у менга:\n«Сени ҳузуримизга келишдан нима ман қилди?» деди.\n«Мен ҳузурингга келдим. Эшигинг олдида уч марта салом бердим. Менга жавоб бермадилар. Шунинг учун қайтиб кетдим. Батаҳқиқ, Расулуллоҳ соллаллоҳу алайҳи васаллам: «Қачон бирингиз уч марта изн сўрасю унга изн берилмаса, ортига қайтсин», деган эдилар», дедим.\n«Шу гапингга ҳужжат келтир! Бўлмаса, кунингни кўрсатаман!» деди.\nБуни эшитиб Убай ибн Каъб:\n«У билан бирга фақат қавмнинг энг кичиги боради», деди.\nАбу Саъид айтади:\n«Энг кичик менман», дедим.\n«У билан сен бор!» деди.\nЎрнимдан туриб, Умарнинг олдига бордим ва:\n«Набий соллаллоҳу алайҳи васалламнинг бу гапни айтганларини эшитганман», дедим.\n«Бас, унинг олдига Убай бориб шу ҳақда гувоҳлик берди ва:\n«Эй Ибн Хаттоб! Муҳаммад соллаллоҳу алайҳи васалламнинг саҳобаларини азобловчи бўлма!» деди.\n«Субҳаналлоҳи! Бир гапни эшитган эдим, шуни тасдиқлаб олмоқчи бўлдим, холос!» деди», дейилган.\nШарҳ: Бу ҳадиси шарифда энг муҳим ижтимоий одоблардан бири —бировнинг уйига киришда изн сўраш одоби ҳақида гап кетмоқда. Абу Мусо Ашъарий розияллоҳу анҳуни халифа Умар ибн Хаттоб розияллоҳу анҳу ўз ҳузурларига чорлаган эдилар. Абу Мусо Ашъарий розияллоҳу анҳу бу чорловга жавобан, халифанинг уйларига етиб борганлар. У киши эшик ортидан туриб Умар розияллоҳу анҳуга уч марта салом бердилар. Унга ҳеч ким изн бермаган эди, орқаларига қайтиб кетдилар. Бундан бехабар Умар розияллоҳу анҳу яна одам юбориб:\n«Нега чақирсам келмадинг?» деб сўради.\n«Расулуллоҳ соллаллоҳу алайҳи васалламнинг «Сиздан борортангиз уч марта салом берганда жавоб бўлмаса, ортига қайтсин», деганларини эшитган эдим», деди у.\nУмар: «Ана шунга ҳужжат келтирасан, бўлмаса, кунингни кўрсатаман», деди.\nАбу Мусо розияллоҳу анҳу ранглари оқарган ҳолда суҳбат қуриб ўтирган саҳобалар ҳузурига келди, улар унга:\nУ киши бўлган воқеани айтиб: «Сизлардан бирортангиз (ушбу ҳадисни) эшитганмисиз?» дедилар.\n«Ҳа, ҳаммамиз эшитганмиз», дедилар.\nМазкур суҳбатни бошқариб турган улкан саҳобий Убай ибн Каъб розияллоҳу анҳу:\nШунда ушбу ҳадиси шарифнинг ривоят қилаётган саҳобий Абу Саъид Худрий розияллоҳу анҳу:\n«Энг кичик менман», деди.\nЎрнимдан туриб, Умарнинг оддига бордим ва:\n«Бас, унинг оддига Убай бориб шу ҳакда гувоҳлик берди ва:\nАлбатта, бу ҳадисни ҳазрати Умарнинг ўзлари ҳам яхши билар эдилар. Лекин сиёсат учун, одамлар ҳадис ривоят қилишдек масъулиятли ишни осон санаб, эътиборсиз бўлмасликлари учун шундоқ қилганлар.\nШунинг учун ҳам ҳодиса бўлиб ўтгандан кейин Абу Мусо розияллоҳу анҳуга:\n«Мен сени бирор нарсада муттаҳам қилмоқчи эмасман. Аммо Расулуллоҳ соллаллоҳу алайҳи васалламнинг ҳадисларида ўта аниқлик лозимлигини билдириб қўймоқчи бўлдим», деганлар.\nДемак, бировнинг ҳузурига кириш учун изн сўрайдиган киши уч марта изн сўраши керак. Ўша вақтда уйлар ва масканлар ўзига хос хусусиятларга эга бўлган. Ташқаридан туриб салом берилса, эшитилган. Аммо ҳозирдаги уйлар ва масканлар ҳам ўзига хос хусусиятга эгадир. Ҳозирги уйларда қўнғироқ ва сўзлашма мосламалари бор. Ана ўшалар орқали уйда бор кишилар эшитадиган қилиб, уч марта чақириш керак. Агар жавоб берилмаса, изн сўровчи ортига қайтиши лозим. Мабодо, уй ичида одам борлиги билиниб турган чоғида ҳам жавоб бермаса, уларнинг бирор узри борлиги сабабли бўлади. Узи хоҳламаётган кишини мажбур қилиб чақириш одобдан эмас.\n«Бир одам уй ичида турган Расулуллоҳ соллаллоҳу алайҳи васалламнинг ҳузурларига кириш учун изн сўрамоқчи бўлиб:\nПайғамбар соллаллоҳу алайҳи васаллам хизматчиларига:\n«Анавининг олдига чиқиб, изн сўрашни ўргатгин, «Ассалому алайкум, кираверайми, десин», дедилар».\nБуни эшитиб турган ҳалиги одам: «Ассалому алайкум, кираверайми?» деди. Бас, Набий соллаллоҳу алайҳи васаллам унга изн бердилар ва у кирди».\nШарҳ: Демак, изн сўрашдан олдин салом бериш керак. Бўлмаса, изн сўраш одобига тўғри келмайди.\n«Набий соллаллоҳу алайҳи васалламдан уч марта изн сўрадим. Бас, у зот менга изн бердилар», деди».\nШарҳ: Бундан биринчи ва иккинчи марта изн сўраганда жавоб бўлмаса, учинчи марта ҳам изн сўраш жоизлиги келиб чиқади.\n«Хотинлар устига кечаси эшик қоқиб боришдан наҳйи қилдилар. Бу наҳйидан кейин икки киши кечаси эшик қоқиб борди ва уларнинг ҳар бири ўз аёли билан бегона эркакни топди».\nШарҳ: Исломда аёл киши ўзининг барча ясан-тусан ва зебу зийнатларини эри учун қилади. Эрига ноқулай ҳолда, ўзига қарамасдан кўринмаслиги керак. Эр сафарга чиқиб, уйдан маълум муддатга кетганида, аёл ўзига қарамай қўйган бўлади. Шунинг учун аёлни ноқулай ҳолатга қўймаслиқ унга ўзини ростлаб олиш имконини бериш мақсадида сафардан қайтган эр уйига хабар бермасдан, бирданига кечаси кириб бориши маслаҳат берилмайди.\nИккинчидан, уйга билдирмасдан кириб бориш аёлга ишончсизлик белгиси, уни пойлаш ҳисобланади. Бу эса, покиза аёл учун ўзига хос иҳонат — хорлаш ҳисобланади.\nИшончсиз аёлни бошқа йўллар билан ҳам синаш мумкин. Аммо, ҳаммага маълум ҳолатда, яъни, сафардан қайтганда, олдин хабар бериб, кейин кириб бориш керак. Хабар келгандан кейин аёл киши ўзини тартибга солади. Эрининг кўзига хушҳол бўлиб кўриниш чораларини кўради. Уй-жойни саранжомлайди, эрига ёқадиган ҳолатга келтиради. Қувончли ва яхши бир ҳолатда уни кутиб олади.\nБу ишда ҳам шариатимиз аёлларнинг тарафини олган. Қуйидаги ривоятда ҳам худди шу маъно таъкидланади:\n«Пайғамбар соллаллоҳу алайҳи васаллам эр ўз аҳлига тўсатдан кечаси эшик қоқиб келишини хуш кўрмас эдилар».\nПайғамбаримиз соллаллоҳу алайҳи васалламнинг ўзлари ҳам сафардан қайтсалар, аввал хабар юборар эдилар, кейин масжидга кириб намоз ўқир, сўнгра уйга кирар эдилар. Яна ўша кишидан ривоят қилинади:\n«Пайғамбар соллаллоҳу алайҳи васаллам: «Кечаси киришингиздан олдин, то сочи тўзиган тараниб олгунча, эри ғоиб бўлган устара ишлатиб олгунча муҳлат беринг», дедилар».\nУшбу ривоятда нима учун ғоиб эркак уйга қайтганда тўсатдан кирмаслиги керак эканлиги очиқ-ойдин айтилмоқда.\n1. Сочи тўзиган тараниб олгунча муҳлат бериш.\nЭри йўқлигида, аввал ҳам айтиб ўтилганидек, аёл киши ўзига қарамай қўйган бўлади. Эрга бундоқ ҳолда кўриниш эса, уни хотинидан нафратлантириши турган гап. Ана шунинг олдини олиш учун олдин хабар бериб, кейин уйга кириш шариатга киритилган.\n2. Эри ғоиб бўлган устара ишлатиб олгунча. Яъни, ўзидаги ҳаром тукларни кетказиб олгунча. Демак, хабар бериб, орқасидан дарҳол ўзи ҳам етиб бориш керак эмас. Балки, хабар етгандан кейин аёл кишига ўзини ва уй-жойни саришталаб олишига ҳам муҳлат бериш керак.\n«Расулуллоҳ соллаллоҳу алайҳи васалламнинг ҳузурларига отамнинг қарзи хусусида бориб эшикни тақиллатдим. Бас, у зот:\n«Бу ким?» дедилар.\nУ зот норози оҳангда:\n«Мен, мен...» дедилар».\nШарҳ: Мен, дейиш билан иш ойдинлашмайди. Унинг ўрнига мен фалончиман, деб ўзини аниқ танитиш лозим. Унда ўз исмини, кунясини ёки маълум сифатини айтилса, яхши бўлади.\nБир киши Расулуллоҳ соллаллоҳу алайҳи васалламнинг ҳузурларига изн сўраш учун келди ва эшик тўғрисида туриб олди. Набий соллаллоҳу алайҳи васаллам унинг олдига чиқиб:\n«Шундоқ турасанми? Бундоқ турма! Изн сўраш назар тушмаслиги учун жорий қилинган», дедилар».\nШарҳ: Шунинг учун изн сўровчи ҳовлига ёки хона ичига назари тушмайдиган бўлиб, эшикнинг ёнида туриши керак. Токи, ичкаридан эшик очилганда унинг назари уй эгаларининг ҳолига тушмасин.\nШарҳ: Ана шунда изн сўровчининг назари ичкарига тушмайди.\n«Бир киши Набий соллаллоҳу алайҳи васалламнинг эшикларидаги тирқишдан қаради. Шунда Набий соллаллоҳу алайҳи васаллам қўлларида соч тарайдиган мидро ила турган эдилар. Расулуллоҳ соллаллоҳу алайҳи васаллам унга:\n«Агар сени назар солиб турганингни билганимда буни икки кўзингга тиқиб олар эдим. Изн сўраш назар тушиши сабабидан жорий қилинган», дедилар».\n«Набий соллаллоҳу алайҳи васаллам у томон мишқос ила турдилар ва сал бўлмаса уни Набий соллаллоҳу алайҳи васаллам унга тўсатдан санчиб олгудай бўлганларини кўрдим», дейилган.\nШарҳ: Мишқос — учи ингичка камон ўқи.\nУшбу ривоятда зикри келаётган Расулуллоҳ соллаллоҳу алайҳи васалламнинг хоналарига назар солмоқчи бўлган киши Ҳакам ибн Умайя бўлган.\nИсломда нафақат бировнинг уйига рухсатсиз кириш, балки назар солиш ҳам таъқиқланади. Илгари эслатганимиздек, имом Абу Довуд ривоят қилган ҳадисда Расулуллоҳ соллаллоҳу алайҳи васаллам:\nУшбу икки ҳадиси шарифдан Исломда шахснинг дахлсизлиги ниҳоятда юқори даражада ҳимоя қилиниши кўриниб турибди. Бировнинг уйига рухсатсиз кириб бориш у ёқда турсин, рухсатсиз қараш, кўз ташлаш ҳам мумкин эмас. Чунки кўз ташлаган одам ичкарида уй эгаларини ҳар хил ҳолатда кўриши, бошқалардан сир тутган нарсаларидан воқиф бўлиб қолиши мумкин.\nРасулуллоҳ соллаллоҳу алайҳи васалламнинг бировнинг ҳовлисига рухсатсиз назар солган одамнинг кўзини ўйиб олса, уй эгаси хун бермаслиги ҳақидаги гаплари эса, бировнинг ҳовлисига изнсиз қараган одам катта жиноят қилганидан дарак беради. Одатда, бировнинг кўзига зарар етказган одамдан қасос олинади. Яъни, унинг ҳам кўзига зарар етказилади ёки хун ундирилади. Фақат тажовузкор тажовуз қилган пайтда ўзини ҳимоя этиб кўзини ўйиб олган бўлса, унда хун тўламаслиги мумкин. Бу масалада бировнинг ҳовлисига изнсиз қараган хиёнаткор кўзни тажовузкор ҳисоб қилингандир.\n«Кишининг расули - чақириб келиш учун юборган одами унинг изнидир», дедилар».\nШарҳ: Бир одам бошқа бировни чақириб келиш учун бирор кишини юборган бўлса, ўша хизматчи изн ўрнига ўтади. Яъни, у бошлаб кирса, ҳалиги одам изн сўрашига ҳожат йўқ.\n«Набий соллаллоҳу алайҳи васаллам билан бирга Хайбарга тушдик. Хайбарнинг ҳокими ўзбошимча ва жабрчи эди. Бас, у Набий соллаллоҳу алайҳи васалламнинг ҳузурларига келиб:\n«Эй Муҳаммад! Сизларга эшакларимизни сўйишга, меваларимизни ейишга ва хотинларимизни уришга ижозат берилганми?!» деди.\nШунда Набий соллаллоҳу алайҳи васалламнинг ғазаблари чиқди ва:\n«Эй Ибн Авф! Отингга мин. Сўнгра «Огоҳ бўлинглар! Албатта, жаннат мўминдан ўзгага ҳалол бўлмас! Намозга тўпланинглар!» деб нидо қил!» дедилар.\nОдамлар жамландилар. Набий соллаллоҳу алайҳи васаллам улар билан намоз ўқидилар ва кейин ўринларидан туриб:\n«Сизлардан бирингиз ўз ором сўрисида ёнбошлаган ҳолида Аллоҳ ушбу Қуръондагидан бошқа нарсани ҳаром қилгани йўқ деб гумон қиладими?! Огоҳ бўлинглар! Аллоҳга қасамки, албатта, мен ваъз қилдим, амр қилдим ва бир қанча нарсалардан наҳйи қилдим. Албатта, улар Қуръон мислича ёки кўпроқдир. Албатта, Аллоҳ таоло сизларга, агар улар ўз зиммаларидаги нарсани адо этган бўлсалар, аҳли китобнинг уйига изнсиз киришингизни, Шунингдек, уларнинг аёлларини уришингизни ва меваларини ейишингизни ҳам ҳалол қилмаган!» дедилар».\nШарҳ: Одатда, ҳукмрон тараф аъзолари ўз ҳукмлари остида яшаётган озчиликни ташкил қилувчи тоифаларга нисбатан паст назар билан муомала қилишни хуш кўрадилар. Эҳтимол, Пайғамбар соллаллоҳу алайҳи васаллам билан бирга Хайбарга борган баъзи саҳобаи киромлар хаёлидан ҳам мана шу фикр ўтган ва улар Қуръонда ман қилинмаган ишни қилаверсак бўлса керақ деган хаёл ила хайбарлик яҳудийларнинг баъзи эшакларини сўйган, меваларини еган ва аёлларини урган кўринади. Шунинг учун ҳам Хайбарнинг бошлиғи Набий соллаллоҳу алайҳи васалламнинг ҳузурларига келиб: «Эй Муҳаммад! Сизларга эшакларимизни сўйишга, меваларимизни ейишга ва хотинларимизни уришга ижозат берилганми?!» деган саволни берди.\nНабий соллаллоҳу алайҳи васаллам гап нима ҳақида кетаётганини дарҳол пайқадилар. Баъзи мусулмонларнинг қилган номаъқул ишларидан у зотнинг ғазаблари чиқди ва Абдурроҳман ибн Авф розияллоҳу анҳуга: «Огоҳ бўлинглар! Албатта, жаннат мўминдан ўзгага ҳалол бўлмас! Намозга тўпланинглар!» деб нидо қилишни амр қилдилар. Одамлар жамландилар. Набий соллаллоҳу алайҳи васаллам уларга имом бўлиб намоз ўқидилар ва кейин ўринларидан туриб:\nПайғамбар соллаллоҳу алайҳи васалламнинг бу гапларидан жуда кўп ҳукм келиб чиқади:\n1. Ҳаром қилинган нарсалар фақатгина Қуръонда бўлиб қолмай, Пайғамбар соллаллоҳу алайҳи васалламнинг суннатларида ҳам бўлиши.\n2. Фақат Қуръонга амал қилиш керак деб суннатни инкор қилувчиларнинг гапи асоссиз экани.\n3. Расулуллоҳнинг суннатларида Қуръони Каримдагича ёки ундан ҳам кўпроқ ҳукмлар келгани.\n4. Ўз бурчини адо этиб турган зиммийларнинг уйларига мусулмонларнинг изнсиз киришлари мумкин эмаслиги.\n5. Ўз бурчини адо этиб турган зиммийларнинг аёлларини уриш мумкин эмаслиги.\n6. Ўз бурчини адо этиб турган зиммийларнинг меваларини ўзбошимчалик билан олиб емоқ мумкин эмаслиги.\nАлбатта, бу ҳукмларда Исломнинг инсон ҳуқуқларини, у ким бўлишдан қатъи назар, ҳимоя қилиши ёрқин равишда кўриниб турибди. Хайбар яҳудийлари мусулмонларга қарши жуда кўп ёмонлик ва хиёнатлар қилишгани маълум ва машҳур. Шунга қарамай, улар туфайли барча зиммийларга фойдали бўлган ҳукмлар жорий қилинди.\n«Расулуллоҳ соллаллоҳу алайҳи васаллам менга: «Сенинг менинг ҳузуримга киришга изнинг парданинг кўтарилмоғи ва шарпамни эшитмоғинг. Бу то сени наҳйи қилмагунимча», дедилар».\nШарҳ: Бундан баъзи хос кишилар учун ҳар сафар изн сўрайвериш ўрнига маълум аломатларни изн белгиси қилиб қўйиш мумкинлиги келиб чиқади.\n«Ким бир қавмнинг уй ичига уларнинг изнисиз назар солса, батаҳқиқ, уларга унинг кўзини ўйиб олиш ҳалол бўлади», дедилар».\nШарҳ: Бу ҳукм ҳам Ислом инсон дахлсизлигини таъминлашга қанчалар катта эътибор берганини кўрсатиб турибди. Инсон ўзини энг эркин сезадиган жой унинг уйидир. У ўз уйида бошқанинг назаридан ва қулоғидан хавфсирамай яшамоғи лозим. Акс ҳолда, унинг уйидаги роҳати тўлиқ бўлмайди. Бундоқ эминликни таъминлаш учун ушбу ҳадиси шарифдаги каби шиддатли қонунлар керак бўлади.\n«Агар бирор киши сенинг устингдан изнсиз кузатиб турсаю сен майда тош отиб, унинг кўзини чиқарсанг, сенга гуноҳ бўлмайди», дедилар».\n«Ким пардани очиб, унга изн берилишидан олдин ичкарига кўз тикса ва уй аҳлининг авратини кўрса, ўзига ҳалол бўлмаган чегарани бузган бўлади. Агар у ичкарига кўз тиккан пайтда қаршисидан бир киши чиқиб унинг кўзини ўйиб олса, мен қарши эмасман.\nАгар бир киши ёпилмаган пардасиз эшик олдидан ўтаётиб назар солса, унга гуноҳ ёзилмас. Гуноҳ уй аҳлига бўлади», дедилар».\nШарҳ: Чунки ҳар бир уй аҳли ўзини ўзи сатр қилиш мажбуриятида. Эътиборсизлик қилиб уйини очиқ-сочиқ ҳолда қолдирмаслиги лозим.\n«Умму Салама Набий соллаллоҳу алайҳи васалламдан қон олдириш ҳақида изн сўради. Бас, у зот Абу Тийбага ундан қон олишга амр қилдилар. Менинг билишимча, у анинг эмикдош акаси ёки балоғатга етмаган болача эди».\nШарҳ: Пайғамбар соллаллоҳу алайҳи васалламнинг завжаи мутоҳҳараларидан бирлари бўлмиш Умму Салама онамиз розияллоҳу анҳо бемор бўлиб қолганларида Расулуллоҳ соллаллоҳу алайҳи васалламдан қон олдиришга изн сўраганлар. Шунда у зот соллаллоҳу алайҳи васаллам Абу Тийба куняли, Нофеъ исмли, Бани Ҳориса қабиласининг мавлоси бўлган кишига Умму Салама онамиздан қон олиб қўйишга амр қилганлар. Ушбу ҳадиси шарифнинг ровийларининг билишларича, Абу Тийба Умму Салама розияллоҳу анҳонинг эмикдош акаси ёки балоғат ёшига етмаган ёш бола бўлган. Уламоларимиз, агар ундоқ бўлмаганида ҳам Абу Тийба Умму Салама розияллоҳу анҳодан қон олса бўлаверар эди, чунки зарурат юзасидан шариат бунга изн беради, дейдилар.\n«Набий соллаллоҳу алайҳи васаллам Фотиманинг олдига унга ўзлари ҳадя қилган қулни олиб келдилар. Фотиманинг устида бир кийим бўлиб у билан бошини тўсса, икки оёғи очилиб қолар, икки оёғини тўсса, бошига етмай қолар эди. Набий соллаллоҳу алайҳи васаллам унинг ўнғайсизлигини кўрганларидан кейин:\n«Ҳечқиси йўқ. У сенинг отанг ёки ғуломингдир», дедилар».\nШарҳ: Баъзибир тарафлар ушбу ҳадиси шарифни ҳужжат қилиб, қул ўзининг хожаойимига назар солса бўлади, деганлар. Аммо жумҳур уламо қул ҳам бошқа ажнабий эркак каби бўлади. Хожаойими ундан қочиши лозим, деганлар. Чунки қул озод бўлганидан кейин хожаойимига уйланса бўлади. Иккинчи қавлга биноан ушбу ҳадиси шариф Фотима онамиз розияллоҳу анҳога хос бўлади.\n«Набий соллаллоҳу алайҳи васалламнинг ҳузурларида эдим. У зотнинг ҳузурларида Маймуна ҳам бор эди. Ибн Умму Мактум келиб қолди. Бу бизга ҳижоб амр бўлгандан кейин эди. Шунда Расулуллоҳ соллаллоҳу алайҳи васаллам:\n«Ундан ҳижобланинглар!» дедилар.\n«Эй Расулуллоҳ, у кўр-ку, бизни кўрмайди ҳам, билмайдими ҳам», дедик.\n«Икковингиз ҳам кўрмисиз?! Уни кўрмаяпсизларми?!» дедилар».\nШарҳ: Бундан аёл киши ҳам эркакка қараши жоиз эмаслиги чиқади. Бу ҳақда батафсил маълумот аврат масаласида баён қилинган. Шу билан бирга, бу ҳукм ҳижобга амр қилинган Пайғамбар соллаллоҳу алайҳи васалламнинг азвожи мутоҳҳараларига хос бўлиши ҳам мумкин.\nАбу Усайд ал-Ансорий розияллоҳу анҳудан ривоят қилинади:\n«У киши Набий соллаллоҳу алайҳи васалламнинг аёлларга: «Орқага ўтинглар! Йўлнинг ўртасидан юрманглар! Йўлнинг четини лозим тутинглар!» деганларини эшитдим. Бас, аёл киши деворга яқин юрганидан кийими деворга ишқаладиган бўлди».\nШарҳ: Пайғамбар соллаллоҳу алайҳи васаллам бу ривоятдаги гапларни масжиддан чиққан одамлар аёллар билан кўчада аралашиб кетганларини кўрганларида айтганлар. Мусулмонлик одоби бўйича эркак ва аёллар аралаш-қуралаш бўлиб кетишлари яхши эмас. Балки ҳар ким ўзини билгани ва ўзига яраша ҳаракат қилгани яхши. Шунинг учун барча оммавий маконларда аёлларга алоҳида жойлар ажратилади. Муслима аёл кўчада юрганида барчанинг эътиборини тортиб, ўзига қаратадиган бўлмаслиги лозим. Балки камтарлик ила ўзини сақлаб юргани афзал бўлади. Шунингдек, ушбу таълимотлардан келиб чиқиб, ҳозирги кунларда ҳам муслима аёлларга мусулмон давлатларда алоҳида имтиёзлар яратилган. Мисол учун, навбат кутиш ҳар қанча оғир бўлса ҳам муслима аёлларга навбатдан ташқари хизмат кўрсатилади. Жамоатчилик нақлиётларидан ҳам аёллар учун алоҳида жойлар ажратилган ва ҳоказо.\n«Набий соллаллоҳу алайҳи васаллам эр киши икки аёлнинг орасида юришидан наҳйи қилдилар».\nШарҳ: Бунда ҳам номаҳрам эркак-аёлларнинг аралашиб кетишлари бор.\nХулоса қилиб айтадиган бўлсак, номаҳрам эркак ва аёллар иложи борича бир-бирларидан узокда бўлишга ҳаракат қилишлари лозим. Аксинча, фитна чиқиши бор. Фақат алоҳида ҳолатларда истисно тариқасида, номаҳрамга назар солишга рухсат берилган. Бу ҳам ҳожат доирасидан ташқарига чиқмаслиги керак. Мисол учун, аёл табибалар ожиз бўлган пайтда эркак табиб номаҳрам аёлнинг дардли жойига назар солиб даволаши мумкин. Шунингдек, гувоҳлик бериш ва муомала чоғида юзига назар солиш мумкин. Уйланишни хоҳлаган одамга ҳам ўзи совчи қўйган шахснинг юзи ва икки кафтига назар солишига рухсат берилган.


Москвада Амир Темур ҳақида китоб тақдим қилинди\nМосквада таниқли озар ёзувчиси Юнус Ўғузнинг “Темурланг. Юксалиш йўли” тарихий романининг тақдимот маросими бўлиб ўтди. Россиялик мутахассислар эътиборини ўзига қаратган бу асар Амир Темур ҳақида рус тилида яратилган туркум асарларнинг биринчисидир.\nМосквадаги "Миллатлар Уйи"да озарбайжонлик таниқли ёзувчи Юнус Ўғузнинг “Темурланг. Юксалиш йўли” номли асари презентация қилинди. Тақдимот маросими Россиядаги Озарбайжон миллий автономияси (Азеррос) ва “Бокуликлар клуби” томонидан ташкиллаштирилди.\nБу романда буюк саркарда Амир Темур ҳаётининг биринчи ярми тасвирланади ва унинг Ҳиндистонга юриши билан якунланади.\nАсар Бой этнографик материаллар ва тарихий манбаълар асосида ёзилган, дейди тақдимот маросимида сўзлаган Юнус Ўғуз.\n- Мен ўз асарларим қаҳрамони сифатида доимо тарихий шахсларни танлайман. Шу ўринда, императорлар шахслари жуда қизиқдир, чунки улар у ёки бу халқнинг тақдирини ҳал этиб келган, уларни йўқ қилиб юборишлари мумкин бўлган. Тарих такрорланиш хусусиятига эга. Ўша даврлардаги воқеалар бугун ҳам такрорланмоқда. Албатта, мен бу шахсларни тарихий-адабий нуқтаи назаридан тасвирлашга уриниб кўрдим, дейди адиб.\nТурколог романист Юнус Ўғуз асарлари инглиз, турк, форс, рус ва бошқа тилларга таржима қилинган. Адибнинг Озодликка айтишича, тақдим этилаётган “Темурланг. Юксалиш йўли” асари Амир Темур ҳақида рус тилида чоп этилган бу туркумдаги биринчи китобдир.\nЎз романи ҳақида гапирар экан, ёзувчи Юнус Ўғуз буюк Амир Темур тақдири ва тарихда қолдирган изи барча халқлар учун қизиқарли эканлигига ишонишини айтади.\n- У турк оламининг сўнгги императори. У умуман буюк инсон эди. Унинг тақдири нафақат Марказий Осиё ёки Усмонийлар империяси мамлакатлари, балки Россия ва Европа учун қизиқарлидир, дейди асар муаллифи.\nЮнус Ўғуз (ўнгда) журналистлар Оксана Буланова ва Али Сейид билан.\nМутаҳассисларнинг фикрича, асарда Амир Темурнинг буюк жангларидаги ғалабалари, унинг тактикаси ва стратегияси тасвирланган, подшоҳ сифатида ақлу-заковати ва айни пайтда қаттиққўллиги ўз аксини топган.\n“Темурланг. Юксалиш йўли” романининг таҳрирчиси, журналист Оксана Буланова Озодлик Радиоси билан суҳбатда бу асарга баҳо берар экан, “асар муаллифи Юнус Ўғуз Амир Темурни бўямасдан, камчиликлари ва олий сифатлари билан тасвирлашга уринди”, дейди.\n- У адабий асар яратди, бироқ уни тўлиқ тарихий фактларга таяниб ёритди. Шахсан менга, редактор сифатида эмас, оддий ўқувчи сифатида ёққани – Юнус-бей Амир Темур шахсини ёритишда объектив муносабат билдирган ва ҳаётини буямасдан тасвирлашга ҳаракат қилди, дейди китоб таҳрирчиси Оксана Булавина.\nБулавинанинг сўзларига кўра, озарбайжон тилидан русчага таржима қилишда маҳоратли таржимонлар орасида катта танлов уюштирилган. Ниҳоят, таржимон Али Сеидов асарнинг мазмун-моҳиятини ўзгартирмасдан русчага ўгириб беришга эришди.\n“Темурланг. Юксалиш йўли” муаллифлари китобни ҳам тарихий-этнографик, ҳам адабий қимматга эга дея таърифламоқда.\nМаълум бўлишича, ҳозирда бу асар турк тилига ҳам таржима қилинган.\nЮнус Ўғуз – файласуф, тарихчи, ёзувчи, кўплаб тарихий асарлар муаллифи. Жумладан, “Атилла” (2008 йил), “Нодир Шоҳ” (2009 йил, Лондонда инглиз тилида чоп этилган), “Турклар тарихига янги қарашлар” (2006 йил), “Қадимги турклар ва пассионарлик назарияси” илмий асари ва бошқалар унинг қаламига мансуб. “Олайлар” газетаси ва шу номли ахборот агентлиги бош муҳаррири.


Ravon Россиядаги энг арзон автомобиллар қаторидан жой олди » Ўзбекистон янгиликлари – Zamin.uz\nРоссия автомобиллар бозорида 2017 йилнинг январь-сентябрь ойлари давомида янги енгил автомобилнинг ўртача нархи 1,33 млн рублни ташкил қилди. Бу давр ичида хорижда ишлаб чиқарилган автомобиллар ўртача нархи 1,54 млн рублни, Россияда ишлаб чиқарилган автомобилларники эса 0,58 млн рублни ташкил қилди.\n“АВТОСТАТ” таҳлилий агентлиги мутахассислари томонидан жорий йилнинг дастлабки 9 ойи ҳисобга олинган ҳолда тузилган рейтингга 500 донадан кўпроқ автомобиль сотган 40 та марка кирди. Таъкидлаш керакки, ҳар бир моделнинг ҳам қиммат, ҳам арзон модификациялари ҳисобга олинган.\nТадқиқот натижасига кўра, Land Rover автомобиллари энг юқори ўртача нархга эга бўлган – 5,68 млн рубль. Мутахассисларнинг фикрича, премиум-сегмент автомобилларига нархлар 2,7 млн рублдан 5,7 млн рублгача оралиқда тебранади.\nБундан ташқари, оммабоп сегментга тааллуқли бўлган бир қатор маркаларнинг ўртача нархи Россия бўйича ўртача нархлардан юқорироқ туради. Булар Honda (2,27 млн руб.), Toyota (2,26 млн руб.), Subaru (2,18 млн руб.), Mitsubishi (1,95 млн руб.) ва бошқалар.\nАрзон нархдаги автомобиллар сегментини Япониянинг Datsun (0,53 млн руб.), Ўзбекистоннинг Ravon (0,54 млн руб.), Россиянинг LADA (0,56 млн руб.) маркалари якунламоқда. Бу маркалар автомобиллари ўртача нархлар бўйича Россия бозорида энг арзонлари ҳисобланади.\n21:45 “Биринчи хоним”ликнинг бир йили\n21:41 Диего Марадона: “Роналдуга айтиб қўйинг оғзини юмиб юрсин, акс ҳолда...”\n21:32 Мунажжимлар башорати: 16 декабр куни юлдузлар сизга нималарни ваъда қилмоқда?\n16:08 Сирғали автомобиль бозоридаги нархлар (2016 йил 25 декабрь)\n11:43 Сирғали автомобиль бозоридаги миллий автомобиллар нархлар (2016 йил 4 сентябрь)\nСергей Есениннинг бахтли дамлари Тошкентда ўтганми?!\nШавкат Мирзиёевнинг бир йиллик фаолиятига назар (Видео)


Ўзбекистон U-16 терма жамоаси Тошкентдаги йиғин доирасида назорат ўйинлари ўтказди\n16 февраль, 2019, 13:50\nТайёргарлик давом этмоқда.\nЎзбекистон U-16 терма жамоаси пойтахтимиздаги "Чиғатой" спорт мажмуасида ўқув-машғулот йиғини олиб бормоқда. Терма жамоа бош мураббийи Азамат Абдураимов йиғин давомида терма жамоага номзод футболчиларни синовдан ўтказмоқда. Шу мақсадда мазкур йиғинга 50 нафар футболчи жалб қилинган.\nЙиғиннинг биринчи босқичида 25 нафар футболчи иштирок этди. Улар 2003 йилда таваллуд топган "Чиғатой" футбол жамоаси билан назорат учрашуви ўтказиб, йирик 3:0 ҳисобида ғалаба қозонишди. Иккинич назорат ўйини "Пахтакор-2004" жамоасига қарши ўтказилди. Мазкур ўйинда Азамат Абдураимов шогирдлари 1:0 ҳисобида зафар қучишди. Мазкур\nЙиғиннинг иккинчи қисмига яна 25 нафар футболчи таклиф қилинган бўлиб, улар ичидан ҳам терма жамоага номзод футболчилар саралаб олинади. Бугун Ўзбекистон U-16 терма жамоаси "Спартак 2003" жамоаси билан назорат ўйини ўтказиш режалаштирилган.\nЙиғин 18 февралга қадар давом этади.


Бугун Борис Немцовнинг дафн маросими бўлиб ўтади\n17 апрел 2021, Тошкент вақти: 04:21\nБугун, 3 мaрт куни россиялик мухолифaтчи Борис Немцовнинг дaфн мaросими бўлиб ўтaди.\nНемцов 27 феврaль куни номaълум шaхс тaрaфидaн Москвa мaркaзидa, Кремль ёнидa отиб кетилгaн эди.\nЕвропaлик қaтор сиёсaтчилaр, жумлaдaн, Польшa Сенaти спикери Богдaн Борусевич дaфн мaросимидa қaтнaшиш учун Россияга киритилмaгaнини билдиришди.\n- Мен ҳaлок бўлгaн Борис Немцов вa у кaби фикрлaйдигaн бaрчa россияликлaргa ўз ҳурмaтимни кўрсатмоқчи қилмоқчи эдим, деди Польшaнинг “Солидaрность” (Бирдaмлик) ҳaрaкaтининг етaкчилaридaн бири Борусевич.\nҚотилликни “провокaция” дея aтaгaн Россия президенти Влaдимир Путин дaфн мaросимидa иштирок этмaйди.\n2 мaрт куни мaмлaкaт Тaшқи ишлaр вaзири Сергей Лaвров Немцовнинг ўлими “сиёсий мaқсaдлaрдa” ишлaтилиши керaк эмаслигини aйтди.\nМухолифaтчигa суиқaсд уюштирилгaндa унинг ёнидa бўлгaн укрaинaлик aёл Россия куч ишлaтaр идоралари тaрaфидaн қaттиқ сўроққa олингaнини билдирди.\nAннa Дурицкaя мухолифaтчигa қaрaтa ўқ отгaн шaхсни кўрмaгaнини aйтгaн.\n23 ёшли моделга 2 мaрт куни Россияни тaрк этиб, Укрaинaгa кетишигa изн берилгaн.


УЧҚУДУҚДА САЙЛОВЛАР ЯКУНЛАНДИ » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / УЧҚУДУҚДА САЙЛОВЛАР ЯКУНЛАНДИ\nУЧҚУДУҚДА САЙЛОВЛАР ЯКУНЛАНДИ\n6-05-2019, 18:44, admin\nЮртимизда дунёнинг энг илғор давлатларида ҳам учрамайдиган шундай бир мўъжизавий маскан борки, хорижликларнинг ҳам унга нисбатан ҳайрати ва фикрлари ҳанузгача давом этмоқда.\nОта-онамиздан сўнг, бошимизни силайдиган, доимо ғамхўрлик қилиб, бағрига чорлаб турадиган бу манзил маҳалладир!\nТуманимизда 1-5 май кунлари оралиғидаўтказилган фуқаролар йиғини раислиги (оқсоқоли)га сайловида, сайлов ёшига етган туман аҳолисининг 12% фоизи иштирок этиб, ўзларининг фаол фуқаролик позициясини намойиш этдилар.\nЭндиликда, "Фуқаролар йиғини раиси (оқсоқоли) сайлови” тўғрисидаги Қонунга асосан, маҳалла фуқаролар йиғини раисларининг вазифасини бажариш муддати уч йилга узайтирилди. Олдин бу лавозимга раислар ўттиз беш нафар вакиллар билан очиқ овоз бериш йўли орқали сайланган бўлса, бу йил вакиллар томонидан ёпиқ яширин овоз бериш йўли билан ўз раисларини сайлаб олдилар.\nАйниқса, "Шалхар”, "Мингбулоқ”ОФЙ, "Абай”, "Дўстлик”, "Мустақиллик” МФЙ ларда 95-99 фоиз вакиллар сиёсий жараёнда қатнашиб, ўз муносабатларини билдиришди.\n4 май куни соат 17-00 да 18-сонли мактабда ўтказилган сайловда "Дўстлик” МФЙ раислигига Муҳаммедов Обид Ҳамидович сайланди.\n4 май куни соат 17-00 да 10-сонли мактабда ўтказилган сайловда "Айтим” МФЙ раислигига Ҳамидов Акбар Обидович сайланди.\n4 май куни соат 17-00 да 7-сонли мактабда ўтказилган сайловда "Навоий” МФЙ раислигига Хайруллаев Аскар Ҳамидуллаевич сайланди.\n5 май куни соат 17-00 да 5-сонли мактабда ўтказилган сайловда "Йўлчилар” ОФЙ раислигига Рахимов Рустам Исматович сайланди.\n5 май куни соат 17-00 да 20-сонли мактабда ўтказилган сайловда "Абай” МФЙ раислигига Туллаев Ўктам Темирович сайланди.\n5 май куни соат 17-00 да 3-сонли мактабда ўтказилган сайловда "Мустақиллик” МФЙ раислигига Турдиев Комил Мардонович сайланди.\nАлбатта, бўлиб ўтган бу сайлов шунчаки тадбир эмас, балки бизнинг ҳақиқий танловимиздир. Негаки, бутун маҳалла аҳлининг тақдири, муаммо ва камчиликлари, ютуқ ва ғалабаларининг илк пойдевори ва шоҳиди ўзимиз истиқомат қилаётган маҳалламиздир.\nЎйлаймизки, ўз келажагимизни ўзимиз ишонган, фидоий ва жонкуяр, халқпарварва ватанпарвар раис қўлига топшириб, энг муносибларини сайлаб олдик!.\nСАЙЛОВЛАР БЎЛИБ ЎТМОҚДА


Республика ишчи гуруҳи томонидан Қорақалпоғистонда аҳоли муаммоларини “маҳаллабай” ҳал этиш ишлари бошланди\n5 май 2022 1154\nДавлат раҳбарининг топшириғига асосан Президент маслаҳатчиси Бахтиёр Исламов ҳамда Ички ишлар вазири Пўлат Бобожонов бошчилигидаги республика идоралар-аро ишчи гуруҳи Қорақалпоғистон республикасининг барча туман-шаҳарлари аҳолисининг ижтимоий-иқтисодий, соғлиқни сақлаш, таълим, ҳуқуқни муҳофаза қилиш ва бошқа соҳалардаги муаммоларини манзилли бартараф этиш чораларини кўрмоқда.\nҲудудларда ҳуқуқбузарлик ва жиноятчиликнинг келиб чиқиш омиллари ишсизлик ва даромад манбаи йўқлиги деб оладиган бўлсак, албатта бу муаммоларнинг ечими «маҳаллабай» иш услубини ҳаётга тўғри татбиқ этиш ҳисобланади. Шу боис ишчи гуруҳ, сектор раҳбарларининг ташаббускорлиги ҳамда амалга ошираётган ишларининг натижадорлигини танқидий таҳлил қилмоқда.\nЎзбекистон Республикаси Президентининг 15.03.2022 йилдаги ПҚ-167-сонли «Нуронийларни ҳар томонлама қўллаб-қувватлаш, уларнинг турмуш даражасини оширишга доир қўшимча чора-тадбирлар» тўғрисида қарорида меҳнат фахрийларининг маҳаллаларда тинчлик ва осойишталикни таъминлаш, ижтимоий-маънавий муҳитни соғломлаштиришдаги иштирокини кенгайтириш, маҳаллаларда «Бир нуроний ўн ёшга масъул» тамойилини қарор топтириш устувор вазифалардан бири этиб белгиланган эди.\nМазкур устувор вазифаларнинг ижросини таъминлаш мақсадида ишчи гуруҳ масъуллари даст аввал Нукус шаҳарида жойлашган «Қум овул» маҳалласида нуроний ва меҳнат фахрийлари билан учрашди. Учрашувда кекса авлод вакиллари билан дилдан суҳбат қурилди, уларнинг муаммолари ва таклифлари тингланди. Нуронийлар бундай юксак эътибор учун давлатимиз раҳбарига чексиз миннатдорчилик билдирдилар. Ёш авлодни тарбиялаш, маҳаллаларда соғлом муҳитни шакллантириш, оила-турмуш масалларидаги муаммоларни ҳал этишда фахрийларимизнинг ўрни беқиёс эканлиги масъуллар томонидан алоҳида эътироф этилди.\nКейинги манзил Нукус шаҳридаги «Теле орай» маҳалласи бўлди. Мазкур маҳаллада ижтимоий аҳволи оғир ҳудудлар инфратузилмасини яхшилаш бўйича ҳоким ёрдамчиси, ёшлар етакчиси, хотин-қизлар фаоли ва профилактика инспекторининг ҳамкорликда амалга ошираётган ишлари ҳамда сектор раҳбарларининг жиноятчиликни олдини олиш борасидаги ишлари ўрганилди. Ўрганишлар жараёнида ҳудудда аёллар ва ёшлар ўртасида жиноят содир этилиши ҳолатлари кўпайганлиги қаттиқ танқид остига олинди. Йўл қўйилган камчиликларни тез фурсатда бартараф этиш бўйича топшириқлар берилди.\nТахиатош тумани «Дўстлик» маҳалласида эса 5 та муҳим ташаббус доирасида спорт, санъат, рассомчилик, ҳунармандчилик ва бошқа йўналишларда тадбирлар ташкиллаштирилди. Ушбу маҳаллага бириктирилган ҳоким ёрдамчиси, ёшлар етакчиси, хотин-қизлар фаоли ва профилактика инспекторининг аҳоли муаммоларини аниқлаш ва ҳал этиш бўйича амалиёти ўрганилиб, «Темир дафтар», «Ёшлар дафтари» ва «Аёллар дафтари» га киритилган фуқароларнинг доимий даромад манбаини яратиш мақсадида парранда, қуён, майда шохли моллар, инкубаторлар ҳамда қишлоқ хўжалик техникалари тарқатилди.\nШундан сўнг масъуллар Тахиатош тумани «Найманкўл» ОФЙ да Сурхондарё вилояти ҳокимлигининг Тахиатош туманидаги ишчи гуруҳи штабида туманнинг тўртта сектор раҳбарларининг жиноятчиликни «маҳаллабай» жиловлаш, аҳоли бандлигини таъминлаш ва тадбиркорликка кўмаклашиш бўйича олиб олиб бораётган ишлари ўрганилди.\nШунингдек, туман ИИБ хотин-қизлар масалалари бўйича катта инспектор Ҳурзода Реймқулованинг фаолиятига доир тақдимот билан танишилди. Маълум бўлишича ҳозирда Пробация ҳисобида озодликдан чеклаш жазосини ўтаётган Эрнепесова Гулшириннинг ижтимоий мослашувини таъминлаш бўйича бир қанча муаммоларга дуч келинаётганлигини кузатилди. Масъуллар томонидан ўрганишлар якунига қадар мазкур муаммоларни бартараф этиш келишиб олинди.\nМазкур штабда Сурхондарё вилояти ҳокимлиги томонидан ташкил этилган «Остона гилам» МЧЖ фаолияти билан яқиндан танишилди. Ҳозирда корхонада «Темир дафтар» ва «Аёллар дафтари» га киритилган ижтимоий ҳимояга муҳтож 30 нафар маҳаллий аёлларнинг бандлиги таъминлаган . Бундан ташқари «Найманкўл» ОФЙ да Сурхондарё вилояти ҳокимлиги томонидан ташкил этилган иссиқхоналарда аҳоли бандлигини таъминлаш ва доимий даромад манбаини яратиш бўйича бир қанча ишлар амалга оширилган.\nБугунги кунда ҳудуд тажрибасини яратиш бўйича сектор раҳбарлари ва бошқа мутасадди ташкилотлар раҳбарлари томонидан ташаббускорлик талаб этилмоқда.\nХўжайли тумани «Саришунгул» ОФЙ да жойлашган Ижтимоий шаҳарчани чин маънода «Хўжайли тажрибаси» десак бўлади. Мазкур шаҳарчада 124 та эҳтиёжманд оиланинг 360 нафар аъзолари учун яшаш ва ишлаш шароитлари ҳамда доимий даромад манбаи яратилган. Шаҳарчада болалар боғчаси, тикув цехи, савдо дўконлари, сартарошхона, дорихона, спорт ва болалар майдончалари ташкил этилган.\nЎрганишлар давомида маҳалларни жиноятдан ҳоли хавфсиз ҳудудга айлантириш, йўлларда хавфсиз ҳаракатланишни таъминлаш, криминоген вазиятни янада барқарорлаштириш мақсадида тезкор-профилактик тадбирлар ҳам олиб борилмоқда. Тадбирларнинг биринчи куни давомида 22 та жиноий, 46 та маъмурий ҳуқуқбузарлик ҳолатлари аниқланди, 2 нафар қидирувдаги шахслар ушланди. Кундузги ва тунги «авторейд» тадбирларида эса 1201 нафар қоидабузар ҳайдовчилар маъмурий жавобгарликка тортилиб, улар билан профилактик суҳбатлар ўтказилди.\nРеспублика ишчи гуруҳи томонидан ўрганиш ва амалий ёрдам кўрсатиш ишлари давом эттирилмоқда.


"Ўтов" филми қаҳрамони тузатмоқчи бўлган телевизор\nЎзбек киночилари суратга олган "Ўтов" филмида қизалоқ отасидан "Нимага бизларнинг телевизор ҳар доим бир хил нарсани кўрсатади¸ нега у озодликни кўрсатмайди?" деб сўрайди. Бунга жавобан ота "Чунки у бузуқ. Уни тузатишимиз керак"¸ дея жавоб беради. Қизча: Қачон? Ота: Ээээээээ, эртага.\nЎтган ойнинг 13-сида Оташбўрон исмли тингловчимиздан сайтимизга шарҳ келди.\nОташбўрон, жумладан, дебди:\n“Сарвар Усмон ака, аввалги йиллари зўр актуал мавзуларни кўтариб чиқардингиз, ҳозир фақат телевизор бўпқолди. Бургут қариса чумчуқ овлайди, деганими бу? Сиздан янгиликлар кутиб қоламиз. ЎзТВнинг мақтанишдан бошқа нарсаси йўқ, шуни қандай чидаб кўрасиз, ака?!”\nИссиққина заказ сомса ичида диркиллаб турган, шишган нўхат каби ялтироқ қаймоқранг думба ёғдай ёқди Оташбўроннинг мени бургутга менгзагани.\n“Қариса” деганига эътибор бермадим – олма билан ўрик бўлармидим, энди...\nОташбўроннинг гаплари жонсиз эмас, дедим. Кўрмайман, дедим ТВни, хусусан, ЎзТВни кўрмайман. Қолаверса, олдинда таътил эди.\nТаътилда эса, одатда, ўқимайман, эшитмайман, кўрмайман, гапирмайман.\nТаътил тугаши биланоқ ўқигим, эшитгим, кўргим, гапиргим кела бошлади.\nИнтертармоқдан бир ўзбеки фильм кўра бошладим бурнимни жийириб.\nАна ўчираман, дедим, мана ўчираман, дедим. Ўчирмадим-ўчиролмадим.\nБурним беихтиёр ўз ҳолига қайтди. Қўлим сигаретга борди – хотиндан қўрқдим. Чиқиб чекишга кинони қизғандим. Қарасам – кўриб қўйибман.\nКўриб қўйдиму бирдан Оташбўроннинг шарҳи ёдимга тушди. (Уни мени бургутга менгзаганини мақтаниш учун (тўғриси, мақтаниш учунгина) эслаганим йўқ-ку ахир!)\nТелевизорнинг Оташбўрон айтганидай, ЧУМЧУҚ эмаслиги тўғрисидайди фильм. (Ҳар ҳолда, мен шундай тушундим.)\n“Ўтов” ва унинг атрофи\n“Ўтов” фильми аҳолиси (сценарий муаллифи Ёлқин Тўйчиев, режиссёри Аюб Шаҳобиддинов) бир неча кишидангина иборат.\nВоқеалар Ўзбекистон жанубида, олис тоғли ҳудудда – гадойтопмас бир жойда, ўтган асрнинг 80-йилларида кечади.\nБош қаҳрамон (Нозим Тўлахўжаев) тарки дунё қилган бир брутал чўпон.\nУ ҳукуматни, ҳокимиятни ёмон кўради. Чунки, ҳукумат “Бобомни қулоқ қилди. Отамни қатағон қилди. Мени халқ душманининг фарзанди деб эълон қилди. Ҳамма яқинларимни бирма-бир йўқотдим. Бисотимда фақат ўғлим қолган”, дейди чўпон.\nУ бисотида қолган биргина ўғли Жавоҳирни (Азиз Раметов) ўз ўтовидан ташқарилатмай ўстирган. Ўғлининг бир умр ўтовда қолишини истайди. Чунки ота ишонгани энг асосий неъматни шу жойда - олис тоғли ҳудудда – гадойтопмас бир жойда топди.\nНеъматки – ОЗОДЛИКдир.\n“Ҳаëтда фақат озодликнинг ўз қиймати бор. қолган ҳаммаси бир пул тушунаяпсанми Жавоҳир”, дейди ота.\nТелевизор кўрадиганлар ва кўрмайдиганлар\nФильм яримлаганда яна бир қаҳрамон, айтиш мумкинки, иккинчи бош қаҳрамон – ТЕЛЕВИЗОР пайдо бўлади.\nВа бирдан фильм “аҳолиси”ни икки гуруҳга: телевизор кўрадиганлар ва уни кўрмайдиганларга ажрата бошлайсиз.\nКўрмайдиганлар Ота ва унинг Ўғли.\nКўрадиганлар: амалдорларга пора ташувчи мелиса, сўлим лекин соқов жувон, синглисини иккита қўйга сотиб юбораверадиган давангирдай бир даюс, Жаҳонгирда кўнгли бор, шаҳарга ўқишга кетиб бир йилдаёқ тили ўрисчалашиб қайтган дуркун қизу ва яна шуларга ўхшаган бир-икки персонаж.\nАвтодўкондан сотиб олинган ТЕЛЕВИЗОР ўғилни ўзини (телевизорни) кўрадиганлар қаторига қўшиб қўяди. Ўғил шу тўртбурчак туйнукдан дунёни кўриб қолади, унга ишқи тушади.\nОтаси айтган ОЗОДЛИК ўтовда эмас, балки олисларда, ТЕЛЕВИЗОР кўрсатаётган олисларда, деб тушунади ўғил.\nОта ҳар йили икки бор мелиса орқали пора узатиб ўғлини ҳарбийдан олиб қоларди.\nМилиция: Ма, ўғлингга. Чоршанба куни областной. Жума отправка.\nЧўпон: Жавоҳир ҳеч қаëққа бормайди.\nМилиция: Ие, (кулиб) э а ҳукумат сендан сўраб ўтирармиди?\nЧўпон: У менинг ўғлим. Ҳукуматники эмас.\nОта ўғлининг ОЗОДЛИГИ учун ҳеч нарсани аямайди.\nЧўпон: Шунинг учун дангалини айт. Қанча?\nМилиция: Беш жуфт. Малиш бўлмасин.\nЧўпон: Униси тешиб чиқадими?\nМилиция: Ҳей ишни бажарадиган сенми ëки менми?\nЧўпон: Ҳа, яхши. Бор, танла.\nМилиция: Мана бу бошқа гап. Военком деганлари Виктор Сергеевич қўс думбали мошкичири деса ўзини томдан ташлайди. Тайгасида кўрмаганда бунақа зўр овқатларни.\nМелисанинг шундай воситачилигида Ота ҳар йили ўғлини ҳарбийдан олиб қолар, унинг ОЗОДЛИГИни сақлаб қоларди.\nТЕЛЕВИЗОР келдию ўғил бузилди. ТЕЛЕВИЗОР уни ўтовдан ташқарига имлади. Бу им дуркун қизнинг имидан-да жозиброқ эди. Ўғил отланди.\nБаландпарвоз айтсак бундай бўлади: Жозиб дунё дудоғидан бўса олмоққа отланди.\nЧўпон: Кетма. Ўғлим, илтимос кетма. Аламзадасан. Жаҳлдан эса фойда йўқ. Ҳаëтда фақат озодликнинг ўз қиймати бор. Қолган ҳаммаси бир пул тушунаяпсанми Жавоҳир. Кетма илтимос. Шу ерда дардингдан фориғ бўласан. Озодликка эришасан ўғлим.\nОтага қулоқ солмади ўғил - кетди.\nБу ёруғ дунёда ёппа-ёлғиз қолган чўпон сўлим лекин соқов жувонга уйланди, ундан бир қиз кўрди, қизгина бурро-бурро гапира бошлаган пайтда Ўғил қайтди. Ҳарбийдаям (Афғондами-ей) бўлиб қайтди.\nДунёга тайёр эмас эди у. Нашаванд бўлиб қайтди. Касал қайтди.\nБрутал ота ўғилни даволай бошлади. Уни ерга томоғигача кўмиб қўйди.\nҚизча ўзининг ота бир-она бошқа акасини “Телевизор амаки”, деб чақиради.\nҚизча: Телевизор амакини нимага кўмиб қўйдингиз?\nОта: Чунки у касал.\nҚизча: Касал одамни кўмиш керакми?\nОта: Йўқ, ҳаммасини эмас. Телевизор амакининг кўнгли йиринглаган. Одамнинг ғуборини эса фақат ер олади.\nҚизча: У қанақа ғубор?\nОта: Алам, умидсизлик.\nОта: Нима қачон?\nҚизча: Қачон тугайди бу ғубор?\nОта: Афсуски у тугамайди. Ундан фақат озод бўлиш мумкин.\nОта: Вой эзмаей. Қачон, қачон? Ҳиди келади ўзи.\nҚизча: Анави телевизорда кўринадими?\nҚизча: Нимага унда бизларнинг телевизор ҳар доим бир хил нарсани кўрсатади?\nОта: (хандон отиб кулиб) Чунки у бузуқ. Уни тузатишимиз керак.\nХудонинг эса, эртаси кўп.\nЧинакам ЭРТА келгунича эса, “бузуқ телевизор”ни кўриш хавфли.\n“Бузуқ телевизор”ни кўрган одам амалдорларга пора ташувчи мелисага, соқов жувонга, синглисини иккита қўйга сотиб юбораверадиган даюсга, нашаванд ўғилга айланиб қолиши мумкин.\nЛекин “бузуқ” деб, уни мутлақо кўрмаслик ҳам таҳликалидир.\nБу таҳликани Жавоҳир мисолида кўрдик.\n“Бузуқ”, деб телевизор кўрмаган Ота тақдирида ЗУЛМдан ОЗОДЛИК туғилмаслигини-да кўрдик.\n“Ўтов”ни “қурган” Ёлқин Тўйчиев билан Аюб Шаҳобиддиновлар нимани тушунтирмоқчи бўлган – билмадик.\nБиз тушунганимизни тушундик.\nКечаги бугунги телевизор\nФильм муаллифлари ўз тадқиқотлари объекти умуман Совет даври ва хусусан унинг сўнгги ўн йиллиги эканлигини деворга мих қоққандай қилиб, аниқ-тиниқ белгилаб қўйган.\nБироқ 2007 йили суратга олинган фильмда деталь сифатида келтирилган гўёки 80-йиллар телекўрсатувлари овози шу кундаги Ўзбек телевидениесидан қил ўзгамасдай туюлаверади.\n“Мухаррам Расулова собирает по 200 килограммов хлопка в день. От нее не отстает Айна Шадманова. Обе сборшицы обязались собрать за сезон по 10000 килограммов сырца. Колхозники Узбекистана мобилизует все силы и средства на завершение уборки и сдачи хлопка государству”.\n“.... билан жонажон партиямиз олдида берган сўзимизнинг устидан чиқдик. Беш йиллик планни муддатдан олдин бажардик”.\nАна шунақа гаплар.\nХуллас, сайтимизга шарҳ ёзган Оташбўрон укам, ТЕЛЕВИЗОРни чумоли деманг – менсимай қўйманг.\nФақат фикрингиз фильтридан ўтказиб кўринг.\nАйниқса, у бузуқ бўлса, айниқса унда ОЗОДЛИКни кўрсатишмаса фикрингиз фильтридан ўтказиб кўринг.\n"У бузуқ. Уни тузатишимиз керак"


Осиё кубоги-2019: қўшниларимиз БАА йўлида ким билан ўйнашади?\n22 ßíâàðü 2017 13:15 1713\n2019 йили Бирлашган араб амирликларининг Абу-Даби, Дубай, Шаржа ва Ал-Айн шаҳарларида бўлиб ўтадиган футбол бўйича Осиё кубоги мусобақаларининг охирги босқичи қурьа ташлаш маросими эртага, 23 январь куни Абу-Дабида бўлиб ўтади.\nБу сафарги Осиё кубоги ва Жаҳон чемпионати-2018 саралаш мусобақалари қўшиб юборилганлиги сабабли, Осиё кубоги-2019 қатнашувчиларни аниқлаш жараёни ҳам аввалгилардан фарқ қилмоқда.\nСаралашнинг иккинчи босқичида Жаҳон чемапионати йўлида иштирокини давом этадиган 12 жамоа ажратиб олинди. Улар орасида, хабарингиз бор, Ўзбекистон терма жамоаси ҳам Россия-2018 йўлида курашни давом эттирмоқда. Бу жамоалар Осиё кубоги-2019нинг 12 та йўлланмасини ҳам эгаллашди.\nИлк бор 24 жамоа иштирокида ўтказиладиган қитъа мусобақаларининг қолган 12 жамоасини аниқлаш учун 24 та жамоа 4 гуруҳга бўлинган ҳолда мусобақага киришишади. Улар орасида қўшниларимиз – сўнгги пайтларда анча ўсишга эришган Қирғизистон, Тожикистон ва Туркманистон ҳам бор.\nГуруҳларда биринчи ва иккинчи ўринни эгаллаган жамоалар БАА йўлланмаси соҳиби бўлишади.\nОсиё футбол конфедерацияси бу 24 жамоани ФИФА рейтингидаги ўрнига кўра 4 та саватчага ажратди. Айни саватчадаги жамоалар бир бирлари билан ўйнашмайди.\nҚуръа олдидан саватчалар кўриниши қуйидагича:\n(жамоаларнинг ФИФА рейтингидаги ўрни ҳам келтирилган)\n145. Мальдив ороллари\n157. Хитой Тайбэйи


Фарғоналик уй бекаси 1000 тупга яқин ҳандон писта кўчатини харидорларга етказиб берди\n19:53 / 22.07.2017\nОсиёда "Ҳаёт дарахти", Хитойда "Омадли ёнғоқ", Афғонистон, Эронда мўл-кўлчилик, саломатлик рамзи, деб қараладиган хандон писта ҳақиқатан 1000 йилгача яшаши, фойдали жиҳатлари кўплиги билан бошқа дарахтлардан ажралиб туради.\nФарғона водийси Ўзбекистоннинг аҳоли энг зич жойлашган ҳудудларидан. Ҳудуд ерлари хандон писта етиштириш учун қулайдир. Юртимизда кам етиштириладиган ушбу писта дарахти Фарғона вилоятининг Бағдод туманида экилганига 45 йил бўлибди. Дилфуза опа Қодирова ҳудди шу писта дарахтини кўп йиллардан буён парвариш қилар экан.\nАсли уй бекаси бўлган Дилфуза опа кичик томорқасидан унумли фойдаланишни одат қилган. Томорқасида олма, шафтоли, ёнғоқ, софия сингари дарахтлар парвариш қилинаётганини кўриш мумкин. Йиллар сайин кўпайтириб борилаётган кўчатлар ўз мевасини ҳам бермоқда. Нон ушоғи ҳам нон деганларидек, ернинг бир қаричи ҳам ер. Ундан унум билан фойдаланиш ҳадисини олган опа пистазорлар ораларини ҳам бўш қолдирмайди. Сабзавотли экинлар, нўхат, ловия ва бошқа ўсимликлар томорқага ўзгача бир файз киритиб турибди.\nШу йилнинг ўзида 1000 тупга яқин ҳандон писта кўчатини харидорларга етказиб берган Дилфуза Қодировада ўз имкониятларини янада кенгайтириш иштиёқи бор.\nЎзбекистон шароитида етиштирилаётган хандон писталар таркибида саломатлик учун 24 та фойдали элемент мавжудлигини мутахассислар эътироф этишган. Дунёнинг бошқа ерларида етиштирилаётган ҳосилларга қараганда олтин водий заминидан олинаётган пистада фойдали тарафлари ҳам кўп. Оиласи, юрти ва халқи манфаатини кўзлаб ҳаракат қилаётган қаҳрамонимиз ер майдони олиб, иш ўринлари яратиш ҳамда йилига 7 минг тупдан ортиқ писта кўчатини харидорларга етказиб беришни режа қилган.\nПиста дарахти қурғоқчиликка, совуққа чидамли саналади. 45 йиллик хандон писта дарахтидан ўтган йили 35 килограмм ҳосил олган Дилфуза Қодирова бу йил ундан ҳам кўпроқ ҳосил кутмоқда.\nЎзбек заминида пишган хандон пистанинг нафақат йириклиги, балки мазасида ҳам фарқ сезилади. Дилфуза опанинг мақсади фақат битта у ҳам бўлса, Бағдод тумани номини ўзи етиштираётган писталари билан машҳур қилиш.


Россия ва Тожикистон ҳукуматлари авиапарвозларга доир музокаралар ўтказади\n08:26 / 19.01.2017\nФото:Flickr/ Dmitry Terekhov\nРоссия ва Тожикистон авиабошқармаларининг икки мамлакат ўртасидаги авиақатновларни нормаллаштириш бўйича музокаралари 26 январда бўлиб ўтади. Бу ҳақда ТАСС агентлиги Россия транспорт вазирлиги матбуот хизматига асосланган ҳолда хабар қилган.\n"Россия ва Тожикистон авиабошқармаларининг музокаралари 26 январга режалаштирилган", - деб хабар қилган вазирлик матбуот хизмати.\nАввалроқ, Россия транспорт вазири Максим Соколов журналистларга маълум қилганидек, Россиянинг Тожикистон авиакомпанияларига нисбатан РФга парвозлари юзасидан қўшимча тақиқлар ёки бошқа турдаги чеклаш чоралари кўриш режаси йўқлигини айтган эди.\nЭслатиб ўтамиз, ўтган йилнинг декабрь ойи охирларида Россия томони Тожикистоннинг хусусий авиакомпаниясига, РФнинг қатор шаҳарларига авиақатновларни амалга оширишни тақиқлаган эди.


Аҳволимиз ўзингизга аён... | Azon.uz - Ахборот-таҳлилий портал\nАҳволимиз ўзингизга аён...\n09:00 07.02.2019 920\n– Бу кимнинг туяси? – деб сўрадилар.\n– Ўғлингиз Абдуллоҳники, – дейишди.\n– Тез олдимга келсин! – дедилар.\n– Бу сенинг туянгми?\n– Ҳа, ота. Мен уни ўз пулимга харид қилдим. Боқаман, сал катта бўлгач, бошқалар каби сотаман.\n– Одамлар туянгни кўрганда мўминлар амири (амирул мўминин) ўғлининг туясига сув беринглар, мўминлар амири ўғлининг туясига ем беринг, дейишади. Оқибатда туянг ҳамманикидан семиз, фойданг ҳамманикидан кўпроқ! Шундай эмасми?!\n– Балки, отажон – ҳаё билан жавоб берди Абдуллоҳ.\n– Туянгни сот, бу ишингга қанча пул тиккан бўлсанг, ўшани олиб қол, фойданинг барчасини мусулмонлар байтул молига қўйиб қўй!\nЭнди Умарлар йўқ. Энди Умарларга муносиб уммат ҳам йўқ. Энди сизу биз бормиз, холос. Аҳволимиз ўзингизга аён...


Мирзиёев COVID-19 қурбонларининг катта қисми пойтахтга тўғри келаётганидан ташвиш билдирди\n20 апрел 2021, Тошкент вақти: 00:58\nЎзбекистон президенти Шавкат Мирзиёев коронавирусдан вафот этганларнинг 80 фоизи пойтахт Тошкентга тўғри келаётганини хавотир билан урғулаган. Бу ҳақда Ш. Мирзиёев Тошкент шаҳри ва пойтахт вилоятида пандемия билан боғлиқ ҳолат ҳамда уни барқарорлаштириш бўйича чора-тадбирларга бағишланиб 20 июль куни ўтказилган видеоселектор йиғилишида билдирган.\n“80 фоиз ўлганлар Тошкент шаҳрига тўғри келяпти. Ҳозир иложи борича энг оғир ётганларга мутахассисларни қўйиб, тезлаштириб, уларни даволаш керак”, деган Ш. Мирзиёев.\nЙиғилиш чоғида президент хасталиги белгиларсиз кечаётганларни даволаш бўйича тизим яратилиши лозимлигини таъкидлаган.\nТадбирда шаҳар ва туман ҳокимлари 24 соат давомида ҳар бир касалхонадаги вазиятни жиловлаб туришга масъул экани қайд этилиб, улар шифохоналарнинг узлуксиз ва муаммосиз ишлашига шароит яратиб беришга жавобгар, деб белгиланган.\nССВ маълумотларига кўра, Ўзбекистонда шу кунгача коронавирусга чалинган 17 314 нафар бемордан 10609 нафари пойтахт Тошкентда қайд этилган.


Бизнинг суҳбат: ўзи шакардан ширин, даромади ундан-да ширин - Андижоннома\nБизнинг суҳбат: ўзи шакардан ширин, даромади ундан-да ширин\nИзбоскан туманининг Жонобод қишлоғида истиқомат қилувчи Расулжон ака Қутибоев тиниб-тинчимас инсон. Қачон қараманг бирон бир ҳайрли ишнинг пайида юрган бўлади. Бундан уч йил аввал оила аъзолари билан “Оллоберди асали” фермер хўжалигини ташкил этиб, элдошларимизни шифобахш неъмат билан сийлашга аҳд қилди. Ниятига яраша ҳаракат қилаётган Расулжон ака кейинги пайтда стевия аталмиш шифобахш ўсимликдан яхна чой тайёрлаш лойиҳаси бўйича иш олиб бормоқда.\nАйни пайтда ўзи ташкиллаштирган хўжаликда маслаҳатчи сифатида фаолият юритаётган ҳамюртимиз билан суҳбатимиз шу хусусда бўлди.\n-Расулжон ака, стевия қандай ўсимлик ва қайси хасталикларда наф беради?\n- Стевия, яъни асалли япроқ шифобахш ўсимлик саналади. Барги шакардан 30 баробар ширин. Ундан тайёрланган ичимлик парҳез ҳисобланиб, мутлақо безарарлиги исботланган. Қандли диабет, семириш,бавосил, қабзият, иммунитет танқислиги, уйқусизлик ва асабийлашиш, бош оғриғи, остерехандроз, гангрена, оёқ шишиши, совуқ олиш, қон босимининг кўтарилиши ва тушиши, сочнинг оқариши ва тўкилиши, бепуштлик, таносил аъзолари, буйрак, ошқозон-ичак йўллари, шамоллаш, турли геноз-қон, оғиз бўшлиғи ва аллергик касалликлар ҳамда бошқа бир қатор хасталикларда шифобахш таъсирга эгалиги аниқланган.\n-Энди лойиҳангиз билан яқинроқ таништирсангиз?\n-Ҳозирда хўжалигимиз даласида 4000 туп стевия кўчатини парваришлаяпмиз. У ярим гектар майдонни кўчат билан таъминлаш имконини беради. Биз хом ашё етиштирувчидан ишлаб чиқарувчига айланиш ниятидамиз. Бунинг учун қўшимча ер майдони ва ҳамкор зарур бўлмоқда. Республикамизда стевия етиштириш билан бармоқ билан санарли одам шуғулланмоқда. Вилоятимизда бу иш бизда ва Жалақудуқ туманида йўлга қўйилган, холос. Бир гектар майдонга 75 минг туп кўчат экилса, ундан қуруқ ҳолда 500 килограмм барг йиғиб олиш мумкин. 2 гр қуритилган баргидан 0,5 литр ҳажмидаги 2 та идишчада яхна чой тайёрлаш имконияти мавжуд. Яхна чойи табиийлиги сақланганг ҳолда қўшимча таъм қўшилганда мазаси “Кока-кола”, “Пепси-кола”дан қолишмайдиган экспортбоп ичимлик тайёрлаш мумкинлигига ишончим комил.\n-Стевиядан яхна чой тайёрлаб, кўзланган даромадни олишга ишонасизми? Бир қарашда лойиҳангиз серчиқимга ўхшаб кўриняпти.\n- Ҳар ишнинг боши осонмас. “Жон чекмасанг жонона қайда, тоққа чиқмасанг дўлона қайда” дейдилар-ку! Агар бир гектар майдонга стевия экилса, ўн киши иш билан таъминланади. Агар ўн гектарда парваришланса 100 киши ишлик бўлади. Дейлик ярим литр яхна чой сотиш нархи минг сўм деб белгиланса, 100 кг асалли япроқдан 100 миллион сўмга етказиб даромад олиш мумкин. Хомчўтга кўра, ҳозирги ҳолатда стевия қуритилган баргининг бир килограмми миллион сўм фойда келтириши мумкин экан.\nИшловчиларнинг иш ҳақлари ҳам чакки бўлмайди. Уларни бепул иссиқ овқат билан таъминлаш, иш сифатига қараб мукофотлар бериб бориш имкониятлари яратилади. Лойиҳамизда барча нарса кўзда тутилган. Уни амалга ошириш учун бизга ишончли шерик керак. Биз шерикчиликка давлатни танладик.Давлатнинг номидан шерикчилик ваколати берилган ташкилот лойиҳамиз билан танишса айни муддао бўларди. Юқорида айтганимдай, хўжалигимизда стевиянинг кўчат заҳираси тайёр. Лойиҳанинг ҳал қилувчи босқичини амалга оширадиган кунларни интиқлик билан кутяпмиз. Бугун юртимизда изланиш, интилиш ҳар қачонгидан авжида. Яратувчилик меҳнатида фидойилик кўрсатадиган давр келди. Биз ҳам бу жараёнда ортда қолишни истамаймиз, тўсиқларга парво қилмаймиз, муаммоларимиз ечимини топишига ишонаман. Гапимни куни кеча битган қуйидаги қораламам билан ниҳоясига етказишни истардим:\nВақт бебаҳо, қайтариб бўлмас сонияни ҳам,\nЗамон шиддатли, шиддат уйғотди беғамни ҳам.\nТур елкама - елка, гар шу юрт фарзандисан,\nЙўқса йўлдан қоч, қочмаслик душманлик, болам...\nСуҳбатдош: Ҳалимжон ТОҲИРОВ,\nAuz.uz махсус мухбири.


"Уйда ёлғиз" фильми юлдузи Маколей Калкин актёрлик фаолиятини якунлади\n18:07 / 08.04.2016\n"Уйда ёлғиз" фильмидаги болакай - Кевин МакКалистер роли орқали танилган ва ҳозирда 35 ёшга чиққан актёр Маколей Калкин актёрлик фаолиятини тугатишга қарор қилди. Бу ҳақида у New York Magazine журналига маълум қилди ва ўзининг келажакдаги режалари билан ўртоқлашди.\n"Мен 35 ёшдаман ва кинони тарк этмоқдаман. Бошим оққан томонга бораман", - деди Калкин журналистларга.\nШунингдек, Маколей бўш вақтини санъат ва ўзликни англашга бағишлашини билдирди. Калкин тасвирий санъат билан шуғулланади, ҳикоялар ёзади ва умуман кўнгли тусаган ишни қилади. Юлдузлик онлари аллақачон тарихда қолган бўлса-да, уни жамоат жойларида ҳалигача танишади. Шу туфайл у фақат эрталабки соат тўртда ёки кечаси соат иккидан сўнг ташқарига чиқади.\nЖурналистлар ва блогерлар унинг гиёҳванд моддалар ва спиртли ичимликлар истеъмол қилиши ҳақида кўп бора ёзишган. Ҳаттоки ўз жонига қасд қилмоқчи бўлгани тўғрисида айтилган. Ундаги тушкунлик ҳолатлари ва нотўғри турмуш тарзи актриса Мила Кунис (ҳозирда Эштон Катчернинг турмуш ўртоғи) билан муносабатлари бузилгандан сўнг бошланган. Улар 8 йил давомида учрашиб юришган.\nЎтган йилнинг декабрь ойида Маколей ўзининг охирги ролини ижро этган. У :DRYVRS веб-сериалидаги эпизодда улғайган Кевин МакКалистер қиёфасида намоён бўлган. У автомобилни бошқара олмайдиган ҳайдовчи ролида чиққан.


Янги корхона имконияти\nМўйноқ туманида балиқчиликка ихтисослаштирилган “Мўйноқ аква саноат” давлат унитар корхонаси ташкил этилиб, банкнинг қарийб 500 миллион сўмлик кредити асосида замонавий техника ва зарур ускуналар билан жиҳозланди.\nСолиқ сиёсати: Ижтимоий-иқтисодий ривожланишнинг энг муҳим омили\nЎзбекистонда мустақиллик йилларида солиқ тизимини такомиллаштириш ҳамда соддалаштириш бўйича тизимли ишлар амалга оширилди. Бунда тараққиётнинг “ўзбек модели” дея дунё эътироф этаётган тадрижий ислоҳотлар муҳим омил бўлди.\nМамлакатимизда истиқлолнинг ўтган 25 йили давомида барча соҳада олиб борилган кенг қамровли ислоҳотлар бугун юксак натижалар бермоқда. Шаҳару қишлоқларимиз қиёфаси тубдан ўзгариб, аҳоли турмуш фаровонлиги тобора ортиб бораётгани, энг муҳими, одамларда эртанги кунга ишонч туйғуси мустаҳкамланаётгани фикримиз далилидир.\nМамлакатимиз мустақиллигининг 25 йиллиги муносабати билан Ўзбекистон Республикаси Президенти Ислом Каримов номига хорижий давлатлар ва ҳукуматлар, нуфузли халқаро ташкилотлар раҳбарлари, таниқли жамоат арбоблари, ишбилармон ва академик доиралар вакилларидан самимий қутловлар келиб турибди. Уларда давлатимиз раҳбарига бахт-саодат ва муваффақиятлар, Ўзбекистон халқига тинчлик-омонлик, доимий равнақ ҳамда фаровонлик каби эзгу истаклар изҳор этилган.Америка Қўшма Штатлари Президенти Барак Обаманинг мактубида шундай дейилади:\nДастурхонимиз файзу баракаси\nРеспубликамизда энг улуғ, энг азиз айём — Мустақиллигимизнинг 25 йиллиги байрами шукуҳи ҳукмрон. Бунга ҳар қадамда гувоҳ бўлиш мумкин. Айни кунларда, айниқса, бозорларимиз сархил ноз-неъматлар сероблигидан янада файзли тус олган.\nДориламон кунлар шукуҳи\nЮртимиз мустақиллигининг 25 йиллиги арафасида Президентимиз Фармонига мувофиқ, юз ёшдан ошган бир гуруҳ юртдошларимиз “Шуҳрат” медали билан мукофотланди. Улар орасида Чимбой туманидаги Қизилўзак овулида яшаётган 102 ёшли Олмахон Есемуратова ҳам бор.\nФидойи инсонлар хотираси ҳамиша эъзозда\nЎтганларни хотирлаш, эзгу ишларини давом эттириш азалий қадриятларимиздан.\nПаралимпиячиларимиз Бразилияга жўнаб кетди\nЖорий йилнинг 7 — 18 сентябрь кунлари Рио-де-Жанейро шаҳрида XV Паралимпия ўйинлари бўлиб ўтади. Ушбу нуфузли мусобақада иштирок этиш учун Ўзбекистон спорт делегацияси кеча Бразилияга жўнаб кетди.


Ўзбекистон асосий қонунининг ижро этилиш назарияси ва амалиёти бир-биридан анча фарқ қилади - Фарғона.Ру ахборот агентлиги\n05:04 msk, 7 Июль 2020\nЎзбекистон асосий қонунининг ижро этилиш назарияси ва амалиёти бир-биридан анча фарқ қилади\n10.12.2006 00:49 msk\nСаккизинчи декабрь куни Ўзбекистонда Конституция куни нишонланади. Ушбу муборак байрам муносабати билан бу кун республикада дам олиш куни дея эълон қилинган, Ўзбекистон оммавий ахборот воситалари эса фақат шу байрам муносабати билан ўтказилган тадбирлар ҳақида хабар беришдан бўшамаяптилар. Байрам арафасида бутун мамлакат бўйлаб тантанали маросимлар бўлиб ўтган, муассаса, вазирлик ва маҳкамаларда нутқлар ирод қилинган, ўзбекистонлик журналистлар эса жўровоз бўлишиб миннатдор фуқаролар номидан давлат раҳбарини кўкларга кўтарганлар.\nҚизиғи шундаки, шунча шовқин-сурон ичида ўзбекистонлик журналистлар иккита асосий саволни беролмай доғда қолиб кетаверганлар: “Конституция моддаларига турмушда нақадар риоя этилади? Агар уларга ёмон риоя қилинаётган бўлса ёки умуман риоя қилинмаётган бўлса, бунга ким ёки нима ҳалақит бераяпти?”\nАснода бу саволларга жавоб олиш жуда зарур бўлиб ҳисобланади. Эслаб кўринг, 1789 йилдаги Франция Инсон ва фуқаро ҳуқуқлари декларациясидаёқ шундай дейилганди: “Ҳақ-ҳуқуқлар кафолати таъминланмаган ва ҳокимият тақсим этилмаган жамият Конституцияга эга эмас”. Агар айнан шунақа бўлса, ўзбекистонликларга байрам қилиш учун сабаб йўқ...\nМамлакат асосий қонуни моддалари амалда қандай қўлланилаётганига амин бўлиш учун (бошқача айтганда Ўзбекистонда Конституция бор-йўқлигини билиш учун) бу ҳужжат матнига кўз югуртиб чиқиб, айрим моддаларга тўхталиб ўтайлик.\n33-модда. Фуқаролар ўз ижтимоий фаолликларини Ўзбекистон Республикаси қонунларига мувофиқ митинглар, йиғилишлар ва намойишлар шаклида амалга ошириш ҳуқуқига эгадирлар. Ҳокимият органлари фақат хавфсизлик нуқтаи назаридангина бундай тадбирлар ўтказишни тўхтатиш ёки таъқиқлаш ҳуқуқига эга.\nБу қоғоздагина мавжуд бўлган моддадир. Мамлакат раҳбари машҳур роман қаҳрамонидек ҳалол одамларнинг бир жойга тўпланишидан қўрқади, шунинг учун тахминан 1992 йилдан бери Ўзбекистонда расмийлар ўзлари ташаббус кўрсатмаган бирорта ҳам митинг ёки намойиш бўлиб ўтмади. Бу қоида юзасидан бир истисно бор: у ҳам бўлса, Андижондаги рухсат этилмаган митинг. Бироқ мазкур митинг иштирокчиларининг кейинги тақдири ҳаммага маълум.\nШу билан бирга, мамлакатда ҳарбий парадлар ҳам бекор қилинган, чунки қуролли кишиларнинг шаҳар марказида бўлиши уларнинг ўзлари ҳақиқий душман деб билган кишига қурол ўқталиб қолиш эҳтимолини пайдо қилади (ҳойнаҳой, республика раҳбари Миср президенти Анвар Саодат хатосини назардан қочирмаса керак).\nЮқорида айтилганларга қўшимача қилиб айтиш мумкинки, ҳуқуқни ҳимоя қилиш ташкилотлари ва мухолиф кайфиятдаги фуқаролар томонидан аҳён-аҳёнда уюштирилиб турадиган пикетлар, одатда, ўша заҳотиёқ тарқатиб юборилади, пикет иштирокчилари эса бир неча соатга милиция участкасига (ёки ҳатто жиннихонага) жойлаштириладилар. Агар тайёрланаётган пикет ҳақида расмийлар аввалроқ хабар топсалар, куч ишлатар маҳкамалар ходимлари унинг иштирокчиларини шунчаки уйдан чиқармай қўядилар. Ўз фикрини очиқ билдириш юзасидан конституцион ҳуқуқ ана шундай амалга оширилади.\nСиёсий партияларда, жамоат бирлашмаларида, оммавий ҳаракатларда, шунингдек, ҳокимиятнинг вакиллик органларида озчиликни ташкил этувчи мухолифатчи шахсларнинг ҳуқуқлари, эркинликлари ва қадр-қимматини ҳеч ким камситиши мумкин эмас.\nБу ажойиб сўзларга қарамай, Ўзбекистонда бирорта ҳам мухолифатчи партия ҳалигача рўйхатга олинмаган ва шундан келиб чиққан ҳолда, машруъ фаолият олиб бориш имкониятига эга эмас, унинг вакиллари эса сайловларга қўйилмайдилар. 90-йиллар бошларида кенг оммага яхши таниш бўлган “Эрк” ва “Бирлик” мухолифатчи партиялари амалда таъқиқланган, чунки ҳар иккала партия лидери ҳам 90-йилларнинг биринчи ярмида Ўзбекистондан чиқиб кетишга мажбур бўлганлар. Чет элга чиқиб кетишидан сал аввал “Бирлик” лидери Абдураҳим Пўлатни қанақадир “номаълум шахслар” ўлгудек калтаклаганлар. “Эрк” раҳбари Муҳаммад Солиҳ эса хорижга чиқиб кетганидан кейин террорчи дея эълон қилиниб, сиртдан 15 йиллик қамоқ жазосига ҳукм қилинган. Ўзбекистонда бу партиялар вакиллари ҳеч қандай сиёсий фаолият билан шуғуллана олмайдилар ва мамлакат ҳудудида фақат шу партиялар базасида ташкил этилган ҳуқуқни муҳофаза қилиш ташкилотларигина фаолият юритадилар. “Эрк” ва “Бирлик”нинг фаолроқ тарафдорлари мамлакатни ташлаб чиқиб кетишга мажбур бўлганлар.\nКейинроқ тузилган партиялар ва жамоатчилик ҳаракатлари ҳақида ҳам шуни айтиш мумкин. “Серқуёш коалиция” раҳбари Санжар Умаров ва унинг мувофиқлаштирувчиси Нодира Ҳидоятова ислоҳотларни ёқловчи янги сиёсий ҳаракат ташкил этишга уринишларидан бир неча ой кейин ҳибсга олиниб, узоқ муддатли қамоқ жазосига ҳукм қилингандилар. Ўшандан буён республикада мухолифатчи партиялар ва бирлашмалар тузишга уринишлар бўлгани йўқ.\nБугунги кунда мухолифатчилик у ёқда турсин, ўзини ҳукуматга қарашли бўлмаган партия аъзоси деб эълон қилиш ишдан айрилиш, МХХ ва прокуратуранинг диққат-эътиборига тушиш, ҳатто рангли металл сотганликдан тортиб товламачилик қилганликкача бўлган бемаъни айбловлар бўйича панжара ортига тушиб қолиш билан баробардир.\n39-модда. Пенсиялар, нафақалар, ижтимоий ёрдам бошқа турларининг миқдори расман белгилаб қўйилган тирикчилик учун зарур энг кам миқдордан оз бўлиши мумкин эмас.\nИстеъмолчилик сарф-ҳаражатлари ҳақидаги маълумотларни ёйинлаш маън қилинган ва бу борада охирги 15 беш йил ичида маҳаллий матбуотда ҳеч қанақа ахборот пайдо бўлмаган. Акс ҳолда, республика аҳолисининг аксар қисми қашшоқликда яшаётгани маълум бўлиб қоларди.\nБМТ стандартларига кўра, кунига 1,08 доллардан (ойига 32 доллардан) ошмаган даромад ўта қашшоқлик кўрсаткичи бўлиб ҳисобланади. Бугунги кунда эса Ўзбекистондаги энг кам маош миқдори тақрибан 10 долларни, энг кам пенсия миқдори 20 долларни, болаликдан ногирон бўлганлар учун бериладиган нафақа миқдори 20 долларни, биринчи тоифали ўқитувчи ставкаси 60 долларни (бундан ташқари, янада камроқ маош оладиган иккинчи ва учинчи тоифали ўқитувчилар ҳам бор), биринчи тоифали шифокор ставкаси 56-58 долларни ташкил этади.\nТаққослаш учун: Тошкентда жамоат транспортидан фойдаланиш учун олинадиган ойлик чипта 12 доллар туради. Агар ой мобайнида фақат нон ва сув билан тирикчилик қилинса, ўшанга ҳам 4-5 доллардан кетади. Бунга коммунал хизмат учун тўланиши шарт бўлган ҳаражатларни қўшсангиз, Ўзбекистонда энг кам ойликка тирикчилик қилиш мумкин эмаслигини тушунасиз. Ҳатто Бухенвальдда ҳам бундан яхшироқ боқсалар керак эди...\nШунақа ажойиб модданинг борлиги совет давридан бошлаб 2002 йилгача Ўзбекистонда цензура институтининг сақланиб қолишига мутлақо ҳалақит бергани йўқ. Штатдаги цензор чоп этиш учун тайёрлаб қўйилган саҳифаларни диққат билан ўқиб чиқар ва ундаги расмийларга ёқмай қолиши мумкин бўлган барча нарсаларни ўчириб ташларди. Унинг имзосисиз газетанинг бирор саҳифаси ҳам чоп қилинмасди. Бу тартиб сал бошқачароқ кўринишда радио ва телевидениеда ҳам бор эди.\n2002 йилда Ислом Каримов дастлабки цензурадан ўтказишни бекор қилди. Бироқ Ўзбекистон оммавий ахборот воситалари Асосий қонуни билан кафолатланган эркинликка эга бўлолмай қолавердилар. Муҳаррирлар ва муассисларни, агар уларнинг нашрида номақбул мақолалар пайдо бўлгудек бўлса, ўша заҳоти мансаби ва бизнесидан айрилишини айтиб огоҳлантирганлар. Шундай қилиб, бугунги кунда муҳаррирлар ва муассисларнинг ўзлари энг ашаддий цензорларга айланганлар. Аммо баъзан улар ҳам “қовун тушириб” турадилар. Шунда таҳририятга президент девонидан қўнғироқ қилишиб, уларнинг мақолалари қаттиқ норозилик туғдиргани ҳақида хабар қиладилар.\nЎзбекистонда Интернет ҳам қаттиқ цензурага дучор қилинган. Гарчи собиқ ташқи ишлар вазири Элёр Ғаниев бу иш бўлмаётгани ҳақида илҳом билан ёлғонлаган бўлса-да, аслида республикада амалдаги расмийларни танқид қилувчи мақолалар чоп қилинадиган мухолиф йўналишдаги веб-сайтларнинг кўпчилиги бўғилади. Масалан, Ўзбекистонда “fergananews.com”, “uznews.net”, “uzmetronom.com”, “muslimuzbekistan.com”, “freeas.org”, “uzbekistanerk.org”, “uza.belgweb.com” ва бошқа кўплаб сайтлар бўғилган.\nҲақиқатда эса Ўзбекистондаги суд ҳокимияти ижроия ҳокимиятининг қўғирчоғидир. Ижроия ҳокимияти раҳбари Сенатга Конституцион суд раиси ва судьяларини, Олий суд раиси ва судьяларини, Олий хўжалик суди раиси ва судьяларини тақдим қилади. Расман сенаторлар бу номзодларни қабул қилмасликлари мумкин, аммо амалда ижроия ҳокимияти раҳбари томонидан тайинланган ва тасдиқланган шахслардан ташкил топган Ўзбекистон парламентининг Юқори палатаси ҳеч қачон бунақа қилмайди. Қайд этиб ўтиш лозимки, вилоят, туманлараро, туман, шаҳар, ҳарбий ва хўжалик судлари судьяларини ҳам бевосита президентнинг ўзи тайинлайди ва ишдан олади. Умуман олганда бу ёғи худди кинодагидай: “Сен ҳайрон бўлсанг керак, албатта, аммо сенинг адвокатинг ҳам ўзимман...”\n“Фарғона.Ру” ахборот агентлиги муштарийларга Ўзбекистон Конституциясининг бошқа моддаларини ҳам ишлаши устида мулоҳаза қилиб кўриш ва уларни баҳолашни таклиф қилади. Энг қизиқарли изоҳлар сайтимизда эълон қилинади. Ўз фикр-мулоҳазаларингизнинг бу ерда қолдиришингиз мумкин.


Ҳасанбой Раҳимов Сараевода Ўзбекистон терма жамоаси ҳисобига яна битта кумуш медал келтирди\n10:43 / 31.08.2015\nБосния ва Герцеговина пойтахти Сараево шаҳрида спорт курашлари бўйича жаҳон чемпионати якунланди. Бу турнирда эркин кураш бўйича иштирок этган Ҳасанбой Раҳимов 100 кг вазн тоифасида кумуш медалга эга чиқди.\nУ финалга чиққунича, нимчорак финал босқичида сербиялик Александр Пантелични, чорак финалда эса ҳиндистонлик Ҳуссаин Носирни, ярим финалда Туркия вакили Яқуб Ерлиқояни мағлубиятга учратганди. Лекин финалда Ҳасанбой Раҳимов АҚШ вакили Гейбл Стивенсондан енгилди.\nЭслатиб ўтамиз, бундан олдинроқ, Ҳасанбой Раҳимовнинг укаси Ҳусанбой Раҳимов ҳам турнирда эркин кураш бўйича иштирокини муваффақиятли ўтказган ва Ўзбекистон терма жамоаси учун кумуш медал олиб берганди.